Donostiako Aste Nagusia ekitaldiz beteta dator

“Donostiako Piratak” kolektiboa izango da aurtengo festei hasiera emateaz arduratuko den taldea.

Donostiako Aste Nagusiak 350 ekitaldi baino gehiago izango ditu aurten, eta gehienak herritarrek parte hartzeko helburuarekin antolatu dira. Gainera, egoera ekonomikoa dela eta, Gipuzkoako hiriburuko udako jaiei "gerrikoa estutzea" egokitu zaie aurten, eta 1.030.000 euroko aurrekontuarekin antolatu dituzte jaiak, iaz baino % 14 gutxiago.

Juan Karlos Izagirre Donostiako alkatea Nerea Txapartegi Kultura eta Euskara arloko zinegotziarekin, Naiara San Pedro Berdintasun, Inmigrazio eta Gazteria arloko zinegotziarekin eta Donostiako Piratak kolektiboaren ordezkaria den Aratz Trecetekin batera aurkeztu du abuztuaren 11 eta 18 bitartean ospatuko diren jaien programa ofiziala.

Aste horretan zehar, donostiarrek musikaz, dantzaz, antzerkiaz, jokoez, kirolaz, su artifizialez eta antolatuko diren merkatuez edota lehiaketez disfrutatzeko aukera izango dutela nabarmendu du Izagirre alkateak.

Jarduera ezberdinak

Bere X. urteurrena ospatzeko asmoz, "Donostiako Piratak" kolektiboa izango da aurtengo festen hasieran "Artillero" abesteaz arduratuko den taldea. Piratek jaiei emandako "kolorea eta berezko nortasuna" nabarmendu nahi izan du alkateak, eta, gonbidapen horrekin, orain arte egindako lana aintzat hartu nahi izan dute.

"Merenge guda" bat, neska mariatxien aktuazioa, bertsolariak, herri kirolak, buruhaundi eta erraldoiak edota umeentzako ekitaldiak dira programa osatzen duten beste hainbat ekitaldi. Konstituzio plaza dantza erakustaldientzat edo erromerietarako erabiliko da, eta Gipuzkoa plaza antzerki eta magiarako.

Kontzertuak

Musikari dagokionez, festa batukada eta txaranga doinuekin hasiko da, eta horren ostean The Uski´s-ek kontzerua eskainiko du Udaletxearen aurrean. Saguesen egingo diren kontzertuetan Zea Mays eta Doctor Deseok, Esne Beltzak, La Fugak, Aste Nagusia Dancek, Gose eta Fuel Fandango,k, Gallinero All Stars eta Mala Rodriguezek eta Anai-Arrebakek eta Ken Zazpik hartuko dute parte.


Kuadrillen kolore biziekin jantziko da bihar Zumaia

Abuztuko lehen asteburuan Gala Gaua ospatu zen, eta bigarrengoaren atarian Euskal Jai egunak hartu zuen lekukoa. Ohikoa den bezala, abuztuko hirugarren asteburua Kuadrillen Eguna izango da eta herriko lagun taldeen kolore biziko kamisetekin jantziko da bihar Zumaia

Eguerdiko 12:00etan egingo den bizipoteoa izango da eguneko lehen ekitaldia. Bi gurpilen gaineko txikiteroak Beheko Plazatik abiatuko dira.

Egitarauaren arabera, 14:30ean gaztetxoen bazkaria egingo da Torreberriko aterpe azpian. Bazkaria norberak eraman beharko du eta Udalak postrea jarriko du. 17:00etan kuadrillen arteko Erronka Xtrem egingo da eta 18:30ean Akelarre txarangaren kalejira hasiko da.

19:30ean, Amaiako plazan, Dardara Musika Kolektiboaren Dardara Fest musika jaialdia hasiko da. Bost talde igoko dira agertokira: Karter zumaiarrak, Libe, Kabbalah, Vulk eta Delorean.

22:30ean, berriz, Arima Eroa diskofesta izango da Kodradian.


Bi urteko semea katearekin lotzen zuen, lanera joan ahal izateko

"Nire emazteak buruko gaitza du eta ezin ditu gure seme-alabak zaindu eta nik atera behar dut aurrera familia", argudiatu du. Egunean 5 euro irabazten ditu eta 10 metro karratuko gela batean bizi da.

Gizonezko batek bi urteko semea kalean lotuta uzten zuen, bera lanera joaten zen bitartean, Pekinen. Taxista bezala egiten du lan, lizentziarik ez duen arren. Azaldu duenez, joan den hilabetean lau urteko alaba desagertu zitzaion eta orain ez du nahi semearekin gauza bera gertatzerik nahi.

Chen Cuanliuk Fangshan lurraldeko Gobernuak eskainitako laguntza errefusatu du. Alabaina, onartu egin du semea gehiagotan ez lotzea, ''China Daily'' egunkariak dioenez.

"Nire emazteak buruko gaitza du eta ezin ditu gure seme-alabak zaindu eta nik atera behar dut aurrera familia", argudiatu du. "Nire alabaren argazkirik ere ez dut desagertuta dagoela dioen iragarkia jartzeko. Egoera honetan ezin dut beste seme bat galdu", azaldu du.

Chenek egunean 5 euro inguru irabazten ditu eta 10 metro karratuko gela batean bizi da. Haren auzokide batek adierazi duenez, diru asko eskaini diote bere seme-alabak adopzioan hartzeko, baina ez du onartu.


26 urtetan desiratutako eguna

Estrasburgoko Auzitegiak Parot doktrinaren kontra ateratako epaia dela eta, Pello Odriozola tolosarra ostegunean utzi zuten aske; senideekin eta lagunekin egin zuen etxerako bidea.

Bukatu da amesgaiztoa. Bukatu da bakardadea. Bukatu da iluntasuna. Bukatu da hoztasuna. Bukatu da urruntasuna. Bukatu da. Bukatu da kartzela, eta hasi askatasuna. Ostegunean aske geratu zen ia 26 urtez espetxean izan ondoren Pello Odriozola tolosarra. Hau da mende laurden horretan gertuko senide eta lagunek egunero desiratu izan duten egunaren kronika:

«Nork esango liguke behingoagatik egun hau iritsiko zenik». Odriozolaren lagun baten hitzak dira Zuerako espetxerako bidea hartu bezain laster. 13:30ak dira, baina Audientzia Nazionalak zer erabakiko duen eta egun horretan aterako duten jakin gabe sei autotan banatutako 25 laguneko kuadrilla bat Zaragoza aldera abiatu da. Aurretik, hiru orduko bidaia luzea. Luzeetan motzena. Baina itzulera Odriozolarekin egitearen ilusioa da ororen gainetik. Bai, iritsi da eguna.

Zarrakaztelura iritsi aurretik, errepide estu eta zuzen haren zuloek Tafallara bitartean izandako lasaitasuna puskatu dute. Bidaiaren bigarren erdia ez da samurra izango. Eguraldia, gutxienez, lagun.

Hotz da Zueran

17:15. Iritsi da espedizioa espetxearen atarira. Ezerezaren erdian daude gizakiaren askatasuna mugatzen dituzten pareta eta hesiak. Eremu hurbilean, ez dago landare lehorra den beste ezer.

Autotik irten bezain laster berokia janztea ezinbestekoa da. Ipar-mendebaldeko ziertzoak gogor jotzen du gorputzean. Hotz da. Eta oraindik ez dago Pello Odriozola eta gainerako hamabi euskal presoen inguruko erabakiaren berririk.

Arratsaldeko seien bueltan iritsi da albistea egungo teknologia aurreratuei esker. Azkar. Oihu eta txalo artean ospatu dute epaileen erabakia senide eta lagunek, pozik. Eguneko lehen duda argituta, bigarrena geratzen zen: ea noiz askatuko zuten. Euskaldunen bat sartuko zitzaion beldurrez edo, espetxeko atarian lanean zebilen emakume bati bota diote galdera. Ez dakiela zertaz ari zaion hizketan erantzun dio honek ironikoki, inozentearena eginez.

Arrats ederraren ondoren ilargi betearen txanda iritsi da. Hotza ere gero eta handiagoa da. Bat-batean, ate txiki bat ireki da. Denak adi eta urduri. Baina ez da bera. Antza egun berean beste preso bat ere aske geratzekotan da.

Telefonoek etengabe jotzen dute. Denek jakin nahi dute berririk ba ote den. Baita Odriozolak berak ere. Kartzelaren patiotik egingo duen azken deia da, baina berak ez daki ezer. Pello da! oihukatu du bere arreba Mari Josek. Guztiek inguratu dute, zer esaten dioen jakinminarekin. Ez diote epaiaren berririk eman oraindik. «Zatoz azkar edo bestela gu sartuko gara zure bila» esan dio Fefa-k, emazteak.

Bere hitzek zertxobait lasaitu dute giroa, baina oraindik ezjakintasuna da nagusi. Zergatik ez ote diote ezertxo ere esan oraindik? Agindua iritsi ote da? Noiz aterako dute?

Lasaitasuna

Galdera horien erantzuna gizon altu ile-zuridun batek eman du iluntzeko zazpietan. Atea ireki duenerako gainean ditu hainbat senitarteko berririk ba ote den galdetuz. Hizkera pausatuan baietz dio, agindua iritsi dela baina gaueko hamarrak baino lehen ezingo dutela askatu. Antza denez, txanda aldaketa dago tartean, hortik atzerapena. «Berdin du. Pellogatik itxarongo dugu. Aterako da eta hori da garrantzitsuena. Bai horixe», dio Fefa-k urduritasunak uxatuz.

Gizon altu hark esandakoak asko lasaitu ditu senideak, bidaian zehar egindako galderak erantzun baititu. Hiru ordu itxaron besterik ez da geratzen, azken 26 urtetan itxarondakoarekin alderatuta, ezer ere ez.

Baina hotzak zeharo hartuta ditu gorputzak, eta kartzelako funtzionarioek bezalaxe bi txanda egitea erabaki da. Lehen txandan senideak, bigarrenean, lagunak.

Espetxetik hamar minutura dagoen gasolindegi bateko kafetegira joan dira senideak. Bi mahaien inguruan eseri eta tripak asetzeari ekin diote. Eskertzen da kafetegiko berotasuna, baita tortilla, petxuga edo xolomo otartekoak ere. 20:30ak jo dute, bigarren txandakoen garaia da.

Hamaika gradu kanpoaldean. Autotik mantak atera dituenik ere bada. Espetxearen atarian dauden Aragoiko, Espainiako eta Europako bandera handien sokak hagaren aurka kolpatzean sortzen den soinuak soilik puskatzen du isiltasuna. Klin, klin. Klin, klin.

Amaiera: aske, libre

Berotasunean zirenak ere iritsi dira. Gerturatzen ari da espetxeko zuzendariak esandako ordua. Badator, badator! oihukatu du batek. Mugimendua. Bertara hurbildu diren lau telebista kateetako kazetariak ere mugitu dira. Alarma faltsua. Lehiotik ikusitako gizon burusoila ez zen Odriozola, espetxeko funtzionario bat besterik ez. Baina gutxi falta da.

21:58. Gaueko hamarrak jotzeko bi minutu falta direla beste oihu bat. Pello da, Pello da! Bai, bera da. Sarrerako atetik beharrean beste ate batetik irten da espetxeko zuzendariak lagunduta, patxadan.

Manga luzeko kamiseta bat bakarrik darama, baina ez du axola ziertzoak. Gertukoen berotasuna du. Gainontzeko kazetariak ere gainera bota zaizkio. Lagunek zertxobait tapatu dute, baina Odriozolak lasaitasuna eskatu die. 26 urteren ondoren askatasunaz gozatu nahi du.

Besarkatzen lehena bere emaztea izan da. Berari helduta egin du autora zegoen distantzia eskasa. Bitarte horretan, berari harrera egitera gerturatu diren guztiak besarkatu ditu banan-banan. «Utzi al dut inor?» galdetu du. Baina ez zaio inor ahaztu. Autoan sartu eta etxera bidean da. Agur Zuera, agur.

Tolosara iritsi aurretik, Zarrakaztelun egin dute azken geldialdia Zuerara bidaiatutako sei autoek. Ez da inor kalean. Taberna bakarra dago irekita. Hara gerturatu dira. Egun osoko tentsioak lasaitzeko unea da. «Bidaia zertxobait zorabiatuta egin du hainbeste urtetan autoan ez ibiltzearen ondorioz. Baina ez da isildu ere egin» adierazi du Fefa-k.

Hamar bat minutu besterik ez ditu iraun geldialdiak, bere lehen hitzak entzun, eta lasai eta umoretsu dagoela jakiteko adina denbora. Berandu da, eta nekea ere nabaritzen hasia da. Oraindik ordu eta erdiko bidaia da aurretik.

Sekulako zaparradak eman dio ongietorria Odriozolari Tolosan. Uste baino lehen, 01:30ean heldu da etxe atarira. Ia 26 urtetan desiratutako egunak izan du amaiera. Abestiak esango lukeen bezala, bukatu da, se akabo.Eta hasi da askatasuna.


Austriako eskuin muturreko bi alderdik bat egin dute

"Gutxienez bigarren indarra" izateko helburuarekin bat egin dute Austriako FPO Alderdi LIberalak, eta BZO Etorkizunaren Aliantza barruko talde garrantzitsuenak.

Jörg Haider zenaren BZO Etorkizunaren Aliantzako talde nagusiak bat egin du FPO Alderdi Liberalarekin, Austrian. Oposizioan daude eskuin muturreko bi alderdiak, baina 2008ko Legebiltzarrerako hauteskundeetan bi taldeen emaitzak batuta historiako emaitzarik onenak lortu zituzten, botoen %28,2. Haiderren ezusteko heriotzak BZOren beherakada eragin zuela eta, orain, Heinz-Christian Strache FPO-ko buruzagiak horiek berera ekarri nahi ditu.

Stracheren alderdiak 30 urte beherakoen gazteen boto gehien lortu zituen bozetan.


Basauriko gizonezko baten hilotza aurkitu dute Mutrikuko uretan

Gorpua igandeko 05:00etan agertu da. Hildakoak istripua izan du arrantzan zegoela eta uretara erori da.

31 urteko gizonezko baten hilotza aurkitu dute Mutrikuko portuko uretan, igande goizaldean, Herrizaingo Sailak aditzera emandakoaren arabera.

Iturriaren arabera, hildakoa ontzi batean zegoen, arrantzan, eta istripua izan du, uretara erorita. Suspertzeko ahalaginak egin dituzten arren, gizonezkoak ez du kordea berreskuratu eta medikuak heriotza konfirmatu du.

Gorpua igandeko 05:00ak aldera aurkitu dute eta Basauriko bizilagun batena dela esan dute. Hildakoa Donostiako Medikuntza Institutura eraman dute autopsia egin diezaioten.


Lan duinaren alde zaharren egoitzetan

Hiru eguneko greba hasi dute Gipuzkoako zaharren egoitzetako langileek, ezarri nahi dieten erreformaren aurka. Egun horietan, gutxieneko arreta soilik eskainiko dute.


Eusebio Eskudero da atzo Kukuarrin hildako oriotarra

Maiz egiten zuen bezala, Kukuarrira paseoan joan eta abelburu batek jota hil zen

Atzo arratsaldean gertatu zen ezbeharra, abelburu batek jota hil zen Eusebio Eskudero oriotarra. Abisua Xabier Ibarbiak eman zien larrialdi zerbitzuei. Ondoren, Ibarbia bera eraman zuten ospitalera, kolpe batzuen ondorioz arinki zaurituta. Ordu pare baten buruan etxera bidali zuten.

Ertzaintzak ikerketa martxan jarri zuen eta, oraingoz, ez dago bestelako informaziorik.

Karkarak jakin duenez, beste zenbait herritarrek, abelburua bide erdian topatuta, buelta ematea erabaki zuten.


Ohiko gastuetarako “Revolving” txartelak erabiltzearen zorpetze arriskuaz ohartarazi du Irache elkarteak

30.000 euro arteko kreditua erraz ematen dute, baina %20 bitarteko interesa dute

Irache Kontsumitzaile Elkarteak “Revolving” txartelen erabilera okerraz ohartarazi eta Nafarroako familia aunitzen zorpetzea eragiten ari dela azpimarratu du. Txartel hauek 30.000 euro bitarteko kreditua ematen dute, %20 inguruko urteko interesekin. Hasiera batean, ez ohiko erosketa bakanak egiteko pentsatuak daude, hilabeteko kuota erosoen bitartez itzultzeko. Baina kontsumitzaile batzuk eguneroko gastuak ordaintzeko erabiltzen hasi dira eta horrek zorpetzeko arriskua sortzen du.

%20eko interesa edo gehiago

“Revolving” txartelak banku eta aurrezki kutxa gehienek eskaintzen dituzte, kontsumitzaileek ustegabeko gastu jakin bati aurre egin ahal izateko. Kreditu zabala eskaintzen dute, 6.000 edo baita 30.000 eurora ere irits daitekeena. Ohikoa denez, kontsumitzaileak hilabeteroko kuoten bitartez itzuli behar du diru hori bere interesekin, baina batzuetan interes horiek %20 TAE gainditzen dute. Baina produktu finantziero hauen arazo bakarra ez da interes altua. Arriskurik nagusiena, behin diru guzia itzulita, berriz ere gastu berriei aurre egiteko kreditua handitzea da. Izan ere, mailegua hilabeteko kuoten bidez (interesa eta amortizazioa ordainduz) itzultzen dugun neurrian, berriz ere itzulitako diru hori eskura izanen dauka “Revolving” txartelaren jabeak gastatzeko. Gisa honetara, kontsumismoa bultzatzen da, berriz ere gastatzeko kreditua baitu kontsumitzaileak. Honela, txartela kontratatzerakoan aurreikusitako amortizazio epea bukatutakoan, oraindik diru kopuru handia itzultzeko eta hilabeteko kuota aunitz ordaintzeko gelditzen zaizkiola ohartzen da kontsumitzailea.

Txartela eskuratzeko erraztasunak

Bankuek abantaila handiak eskaintzen dituzte txartel hauek kontratatzen dituzten bezeroentzat. Gehienak doan ematen dira, mantenimendu komisiorik ez dute batzuk eta erosketak edo kontu pertsonalera traspasoak egiteagatik hobariak eskaintzen dituzte. Bertze kredituetan bezala, aurrez amortizatu daitezke. Gainera, kreditu pertsonaletan baino tramite edo izapide errazagoak eta azkarragoak dira. Halere, gero eta baldintza zorrotzagoak eskatzen hasiak dira, gero eta gehiago baitira txartela eskatu eta dirua itzultzeko arazoak dituzten bezeroak. Zenbait merkataritza zentroetan ere honelako txartelak eskaintzen dituzte, bere produktuetako battzuk erosi ahal izateko.

Kontratuen baldintzak ongi begiratu

Irache kontsumitzaile elkartetik txartel hauek kontratatzearen beharra ongi neurtzea aholkatu die kontsumitzaileei. Izan ere, epe erosoetan ordaintzen den arren, kontuan hartu behar da interesek eragiten duten gastu handia. Beraz, kontratuaren baldintzak ongi aztertu behar dira eta bereziki urteko interesa. Azkenik, txartela zer erosteko eskuratu zen kontuan hartu behar da eta ez erabili bertze ordainketak egiteko, kuota, interes eta zorpetze gehiago ekarriko baititu.


"Eztabaida politikoa kalean izan behar dugu eskuinarekin"

Lurrik Gabekoen Mugimenduaz gain, Brasilek eta Latinoamerikak dituzten erronkez jardun du Brasilgo MSTko buruzagi Stedilek BERRIArekin. Benetako klase borroka bat ikusten du, kapitalaren eta langileen ereduen arteko talka bat.


50.000 japoniar etxetik kanpo daude oraindik Fukushima aldean

Hiru urte bete dira gaur Japonian tsunamia eta Fukushiman istripu nuklearra izan zenetik. 18.000 pertsona hil ziren 2011ko martxoaren 11n izan zen ezbehar larri horren ondorioz.

Hiru urte bete dira gaur Japonian tsunamia eta Fukushiman istripu nuklearra izan zenetik. 18.000 pertsona hil ziren 2011ko martxoaren 11n izan zen ezbehar larri horren ondorioz.

Egun horretako tsunamiak istripu nuklear larria eragin zuen, eta gaur egun oraindik ez dago argi zenbaterainokoak izan ziren ondorioak.

Hori bai, 50.000 lagun etxetik kanpo daude oraindik, garbiketa lanetara bideratutako gastu publikoa erraldoia da eta zentralean 135 igerileku olinpikotan sartuko litzatekeen ur erradiaktiboa pilatu da dagoeneko.

Richter eskalan 9 gradura iritsi zen lurrikara batek astindu zuen Japonia duela hiru urte, Euskal Herrian 06:45 zirenean. Haren ondotik etorri ziren tsunamiak eta zentral nuklearreko istripuak ia 18.000 lagunen heriotza eragin zuten, datu ofizialen arabera.

Horrez gain, beste 2.600 pertsona desagertu ziren Japonia ipar-ekialdean, ezbeharraren ondorioz. Txernobyl hirian (Ukraina) izan zenarekin batera, historian izan den istripu nuklearrik larriena izan da Fukushimakoa.

Ordutik geldirik izan dituzte Japonian erreaktore nuklear guztiak (guztira, 48), baina hirugarren urteurrenaren bezperan, Shinzo Abe lehen ministroak iragarri zuen laster martxan jarriko dituztela erreaktore nuklearrak, segurtasun neurri berriak betetzen hasten diren neurrian.

Gaur, Japonia osoan ezbeharra gogoratu eta biktimak omendu dituzte. Lurrikara izan zen orduan, minutu bateko isilunea egin dute japoniarrek eta larrialdietan erabiltzen dituzten alarmak entzun dira, biktimak gogoratzeko.

Gauean ere hainbat ekitaldi egingo dituzte, eta Fukushimako hirian, zentral nuklearretik 60 kilometrora, "Itxaropenaren Argia" deitutako ekitaldia egingo dute: hiriaren zazpi tokitan kandelak piztuko dituzte gaur gauean.


Berriatuan hasiko dute Lur Gaineko Euskadiko Sokatira Txapelketa

Bihar 17:30etik aurrera jokatuko dute 680 kiloko lehen jardunaldia. Zortzi talde ariko dira nor baino nor gehiago. Mutrikun egingo dute bigarren saioa, maiatzaren 7anBerriatuan hasiko dute bihar Lur Gaineko Euskadiko Sokatira Txapelketa. 17:30ean hasiko da 680 kiloko lehen jardunaldia, Gaztedi A, Gaztedi B, Gaztedi C, Goiherri A, Goiherri B, Akelarre-Goiherri, Ibarra eta Mutriku taldeekin.680 kiloko hurrengo jardunaldia maiatzaren 7an lehiatuko dute Mutrikun, eta maiatzaren 22an izango da finala, Deban.Mutrikuko Sokatira taldeak adierazi duenez, taldea osatzeko arazoak izan dituzten arren, taldea osatu duten zortzi sokatiralariak «gogotsu» entrenatu dira denboraldirako. Horietatik lau beteranoak dira, beste batentzat bigarren urtea izango da, bi kide berri daude, eta beste batek asteburuetan soilik entrenatzen du taldearekin, herritik kanpo ikasten duelako.Zapatuan hasi, eta uztailaren 30ean amaituko dute txapelketa. Egun horretan 580 kiloko finala jokatuko dute, Laukizen. Hain zuzen ere, 580 kiloko lehen kanporaketa uztailaren 16an egingo dute, Erandion, eta bigarrena, Berangon izango da, uztailaren 24ean.Beste kategoriei dagokienez, 640 kiloko lehia ekainaren 4ean hasiko dute Laukizen. Ondoren, Martiartu-Goierrin izango dute bigarren jardunaldia, ekainaren 11n, eta finala, berriz, Barrikan jokatuko dute. Ekainaren 18an izango da hori.600 kiloko lehen saioa Leioan izango da ekainaren 25ean, eta bigarren jardunaldia Loiun egingo dute, uztailaren 3an. Finala, berriz, San Kristobal-Goierrin lehiatuko dute, uztailaren 9an.Zapatuetako saioak 17:30ean hasiko dira, eta domeketakoak, ostera, 11:30etik aurrera jokatuko dituzte.


Zestoako Aldrebesak taldea Santa Kutz jaiei begira lanean hasi da

Zestoako danborradan Aldrebesak taldekoak

Zestoako Aldrebesak taldeko kideek bilera egin dute eta hainbat erabaki hartu dituzte Santa Kutz jaiei begira. “Hainbat taldekide danborradan ateratzen ez dela ikusita, eta jende berria taldean sartzeko gogoz dagoenez, jendeari bere danborrak saltzeko aukera ematea erabaki da”, azaldu dute Aldrebesak taldekoek. Norbait balego danborra izan eta danborradan ateratzeko asmorik ez duena, danborra erosteko prest dagoen norbaiti saltzeko eskatu diote taldekideek. Horrez gain, atabal berriak eta kamiseta berria eskatzeko eskaera egitea erabaki dute Aldrebesak-ekoek.

Beraz, danborra saldu, atabal berriak edota kamiseta berria esaktu nahi duten taldekideek, martxoaren 22a baino lehen eskaera egin beharko dute, 650-721170 (Eneritz) telefono zenbakira deituta edota naiaraexposito2@gmail.com posta elektronikora idatzita.

Aldrebesak taldeak hurrengo bilera martxoaren 25ean egingo du, 20:00etan, Zestoako Kultur Etxean.


Uda kutsuko derbia

II. Euskal Herria Txapela izango da jokoan gaur, Irunen, Athleticen eta Realaren artean. Bi taldeak denboraldi-aurrearen erdian dira


Egun osoan hamaika ekintza Euskal Jaian

Egun handia izango da biharkoa. Iaz abiatutako bideari jarraiki, Ttakunek herriko beste elkarte eta hainbat eragilerekin batera Euskal Jaia antolatu du bigarrenez. Aurtengo egitaraua zabalagoa izan da eta astean zehar erakusketa eta solasdi batez gozatu ahal izan da. Gaur ere 22:00etan antzezlana izango da Manuel Lekuonan. Bihar berriz, jaia goizeko 9:00etan hasiko da eta goizaldeko ordu txikiak arte iraungo du Okendo plazan. Sustatzaileek herritarrak parte hartzera deitzen dituzte, baita baserritarrez jantzita etxetik ateratzera ere.

Euskal Jaia izango da bihar egun osoan zehar Okendo plazan. Garai batean herrian egiten zen jaia berreskuratu nahi izan zuten iaz Ttakunekin batera hainbat elkarte eta eragilek. Iazko arrakasta ikusita, aurten ere hainbat ekintzekin gozatzeko aukera izango da jai egun honetan.

Dianarekin esnatuko dira herritarrak goizeko 9etan. Honen ondoren, Oinatz taldeak antolatutako ibilbidea egin ahal izango da herrian zehar. Ibilbide berezia izango da hau, herriko gune jakin batzuetan atzera begira egin eta iraganean bertan zegoezaz mintzatuko dira hainbat herritar, ATCko neskak tartean izango dira.

Miren Egizabalek egingo ditu gidari lanak eta antola-tzaileek aipatu dutenez ez da aspertzeko tarterik izango. Pasarte ezberdinak laguntzeko, argazki zaharrak ere prestatu dituzte. Ezustekoak izango dira eta haur zein helduak honetan parte hartzera animatzen dituzte. Irteera 9:30ean izango da Okendo bertatik.

Jarraian, 11:30ean plaza girotzen lagunduko dute txalaparta doinuek eta bertsoek. Unai Muñoa eta Patxi Larrañaga arituko dira.

Okendotik kantu-dantza jira abiatuko da 11:30 aldera herrian zehar, erdigunean eta Jaizkibel plazan geldiuneak egiten. Kantu jira umeen kantekin egingo da hauek ere parte har dezaten, familian gozatzeko ekintza dela azpimarratzen dute antolatzaileek.

Hau bukatzerako, paella prest egongo da Okendon. Bertan bazkaltzeko, aurrez txartelak hartu behar dira Ttakunen edo Jalgin. 6 eurotan daude salgai eta 200 lagunentzako lekua dago aurreikusia.

Bazkalostean animazioa egongo da eta 16:00etan hasiko dira jokoak plazan bertan. Saskibaloia, futbola, esku-pilota eta beste herri jolasetan aritzeko parada izango da, lokotxak edota sokatira bezalakoetan. Hauetan edonork parte hartu ahal izango du, haur, gaztetxo zein heldu.

Okerra harria

Aipatzekoa da iaz ikusmin handia sortu zuen Okerra harria hemen izango dela berriz ere. Hau altxatzen bi harri-jasotzaile saiatuko dira 17:30 aldera. Iaz Joseba Ostolazak 140,2 kiloko Okerra harria bizkarrean berdintzea lortu zuen. Bost minutuko tartean zazpi aldiz jaso zuen irristakorra eta heldulekurik gabea den harri maltzurra. 30 urteren ostean plazara atera zen berriz iaz Okerra harria eta bertan egon zen Jose Ramon Arteaga, 80ko hamarkadan 10 minutuko tartean sei altxaldi ematera iritsi zen herritarra. Biharkoan Joseba Ostolazak errepikatuko du Okerrarekin eta honekin izango da ere Iban Ugartemendia harrijasotzaile hernialdearra.

Musika eta dantza

Ikuskizunaren ondoren, festak ez du etenik izango. 18:00etan erromeria egingo da Ezten Giro taldearekin. 20:30ean Pintxo potea egiteko aukera izango da Abend, Arkupe, Buenetxea, Galiza, Sancho, Trumoi, Yolanda, Txanpa, Artizar, Gure Etxea, Ilargi, Iñaki, Insausti eta Jalgi tabernetan.

Festa giroak jarrai dezan, karaokea eta musika izango dira nagusi 22:30tik aurrera Okendon.


Preso baten heriotzaren berri eman du Salhaketa elkarteak

Elkarteak ezin izan du argitu hildakoa nor den, ezta heriotza nola gertatu zen ere. Apirilaren 7an izan zen, eta presoa Santiago ospitalean zegoen, Gasteizen

Salhaketa elkartearen informazioaren arabera, preso bat hil zen joan den apirilaren 7an Gasteizko Santiago ospitalean. Elkarteak ezin izan du egiaztatu presoa nor den, ezta heriotzaren nondik norakoak argitu ere, baina, hala ere, nahiago izan du daukan informazio apurra iritzi publikoari jakinarazi, horrek gertatutakoa argitzen lagunduko duelakoan.

Presoen eskubideen aldeko elkarteak adierazi duenez, hildakoak gaixotasun larri eta sendaezinak zituen, fisikoak eta psikikoak, eta, horren ondorioz, laster espetxetik ateratzekotan zen, beste instituzio batera eramateko, ez baitzeukan hartaz ardura zitekeen senitartekorik.

Salhaketak bildutako informazioaren arabera, badirudi apirilaren 8an ebakuntza bat egin behar ziotela, eta, horretarako, Zaballako espetxetik (Araba) Gasteizko Santiago ospitalera eraman zuten. Baina, ospitalean zegoelarik, antza denez, istiluren bat izan zuen erizainekin, eta, horren ondorioz, ertzainek esku hartu zuten «indarra erabiliz».

Presoak bihotzekoa izan zuen —Salhaketak ezin izan du zehaztu hura ertzainak esku hartzen ari ziren bitartean edo geroago gertatu ote zen—, eta hil egin zen. Heriotza apirilaren 7an izan zen; hau da, ebakuntza egiteko ezarritako egunaren bezperan.

Salhaketak adierazi du «espetxe eta osasun erakundeetara» jo duela informazio eske, baina inon ez dietela argibiderik eman. Horregatik, erabaki dute gertatutakoaren berri ematea eta gizarteari laguntza eskatzea, «gertaera larri hau argitu ahal izateko».

Iaz, bost hildako

Orain arte bildutako informazioa baieztatzekotan, badirudi oraingoan presoaren heriotza ez dela Zaballako espetxean gertatu, ospitalean baizik. Hala ere, Salhaketa elkarteak denbora luzea darama Zaballako espetxearen egoeraz ohartarazten; iaz, esaterako, bost preso hil ziren han.

Urtarrilaren 17an gertatu zen kartzelan lehen heriotza, otsailean bigarrena, apirilaren 1ean hirugarrena, eta apirilaren 25ean laugarrena. Azkena, berriz, irailaren 21ean izan zen. Ez dago informazio askorik heriotza horien inguruan: lehenengoa 28 urteko gazte bizkaitar bat izan zen, eta apirilaren 25ean hildakoa, berriz, 28 urteko gasteiztar bat, baina, adibidez, otsailean hildakoaren inguruan ez dago informaziorik, eta otsaileko zein egunetan hil zen ere ez dute jakinarazi. «Gardentasun falta» txarretsi du Salhaketak behin baino gehiagotan.

Heriotzen arrazoiei dagokienez, bi kasutan droga gaindosiari egotzi zioten gertatutakoa, eta beste bi kasutan, presoek beren buruaz beste egin zutela esan zuten espetxe erakundeek. Iazko apirilaren 25ean hildakoari buruz, berriz, ez dago informazio handirik: soilik ziegan aurkitu zutela, hilik, goizeko zenbaketan.


Legea betez gero, ez da 'ezeren beldur' egon behar, esan du Gobernuak

Bestalde, Catalaren esanetan, erreformaren helburua ez da "zigorren legea" egitea, baizik eta "Konstituzionalaren gaitasuna sendotzea, ebazpenak betegarriak egiteko".

Soraya Saenz de Santamaria Gobernu espainiarreko bozeramaleak ziurtatu duenez, inor ez da "ezer beldur" izan behar PPk aurkeztutako proposamena dela eta, Auzitegi Konstituzionalaren epaiak betetzen ez dituztenentzat zigorrak ezartzeko, legea betetzen baldin bada, hain justu, eremu konstituzionala "indartu" baino ez duelako egiten.

"Benetako babes judizialerako eskubidea bermatzea da, baina esparru konstituzionalean eta, denok legea eta epaitegien epaiak betetzeko prest baldin bagaude, ez dugu ezeren beldur egin behar, esparru konstituzionala indartu baino ez dutelako egiten ", esan du Senatuko korridoreetan.

Saenz de Santamariak gogorarazi duenez, Auzitegi Konstituzionala "jurisdikzio-auzitegia da, ez judiziala, eta normalena da administrazioek ebazpenak betetzea", esan du. Gainera, azaldu duenaren arabera, PPk egokitzat jo du erreforma orain aurkeztea "legealdia indarrean dagoelako Gorteak desegin arte" eta "edozein momentu aproposa da".

Bestalde, Rafael Catala Justizia ministroak adierazi duenaren arabera, PPk egindako proposamenak ez dauka "zigorren legea" egiteko asmorik, baizik eta "Konstituzionalaren gaitasuna sendotu egin nahi du ebazpenak betegarriak egiteko".

Artur Masek jasako lukeen isunaz ere galdetu diote ministroari eta berak argitu egin du hori Konstituzionalak hartu beharreko erabakia dela.

"Dena hipotetikoa da oso… Auzitegi Konstituzionalari dagokio, hala behar izanez gero, egoera auzipetzea eta neurri aproposak hartzea", zehaztu du.


Gipuzkoako errealitatea, argazki eta marrazkietan, Kide kafetegian

Oscar Galianaren 21 obra inguru daude Kide kafetegian, eta bertan egongo dira, uztaila eta abuztuan. Gipuzkoa Babilonia II izeneko erakusketa jarri du, Hernanin bizi den billabonatar honek. Asmoa, Gipuzkoako errealitatea azaltzea, argazki eta marrazkien bidez. «Gutako bakoitzak erabakitzen du, nolako herria nahi duen, eta nolako gizartea. Gipuzkoa da, Babilonia txiki bat, natur eta kultur aberastasun ikaragarria daukana, eta pixkanaka galtzen ari garena. Gutako bakoitzak dauka, errealitate horren errua eta ardura».


Haizea Barcenilla: 'Arte Ederren museoko kudeaketa oso txarra da'

Bilbon, Arte Ederren museoan, langileak greban dira ekainaren 7az geroztik. Haizea Barcenilla, EHUko artearen historiako irakaslearen ustez, museo horretako kudeaketa oso txarra ari da izaten.

Bilbon, Arte Ederren museoan, langileak greban dira ekainaren 7az geroztik. Haizea Barcenilla, EHUko artearen historiako irakaslearen ustez, museo horretako kudeaketa oso txarra ari da izaten.

Tokikom-eko Jabi Zabalarekin batera aritu da Mezularian. Barcenillak azaldu duenez, fundazioen esku museoak uztea izan da azken urteetako joera.


Kultur ereduak mintzagai, Katakraken

Euskarari buruzko joan den asteko mahai inguruaren ondotik, gaur kultura izanen dute mintzagai Nafarroa ofizialetik Nafarroa errealera jardunaldien bigarren mahai inguruan: administrazioek orain arte aplikaturiko kultur politika, edukirik gabeko azpiegitura erraldoiak lehenesten dituen eredua, artista eta sortzaileen beharrak eta beste izanen dituzte hizpide. Iñigo Astiz BERRIAko kazetariak zuzenduko du Kultura edukiak eta edukiontziak mahai ingurua. Oskar Estanga bertsolari eta musikariak, Mikel Soto Txalapartako editoreak eta Leire Urbeltz ilustratzaileak parte hartuko dute.

Azken mahai ingurua hurrengo astean izanen da: maiatzaren 13an, hauteskunde kanpaina betean, eztabaida publikoa eginen dute hainbat alderditako hautagaiek, alternatiba politikoa eraikitzearen inguruan. EH Bildu, Geroa Bai, Podemos-Ahal Dugu eta Ezkerrako ordezkariek parte hartuko dute, eta Juan Kruz Lakasta kazetariak zuzenduko du saioa.

Nafarroa ofizialetik Nafarroa errealera jardunaldia Nafarroako Hitza-k, BERRIAk eta Euskalerria irratiak elkarlanean antolatutako egitasmoa da, eta alor ezberdinetan lanean diharduten pertsona ezagunak bilduko ditu Iruñeko Katakrak liburu dendan, hausnarketa sustatzeko. Egoera politiko eta ekonomiko nahasiaren erdian, itxaropen zantzu argiak, ideia eta proposamen berriak antzeman daitezkeela-eta antolatu dira euskalgintzaren, kulturaren eta gizarte gaien inguruko hiru mahai inguruak.


Badator euskararen lekukoa

Gaur, martxoak 19, hasiko da Urepelen Korrika 19 Euskarahaldun! lelo hartuta. Hasierako lehen metroetan Urola Kosta eskualdekoek ere parte hartuko dute; Zarauztik autobusa bete jende joango baita. Hamar egunez kilometroak eta kilometroak egingo ditu Euskal Herritik barrena. Iganderako —orduan pasatuko da Korrika eskualdetik— ilusioz daude eskualdean herriz herri Korrika antolatzen jardun dutenak, eta eskerrak eman dizkiete Korrikan kilometroa erostera animatu diren elkarte eta taldeei, Azpeitiko Korrika batzordetik hala esan dute: «Eskerrak eman nahi dizkiegu azpeitiarrei, beste behin, salgai jarritako kilometro denak (eta gehiago) erosteagatik. Denok jartzen dugulako gure hondar alea, horrexegatik da hain ederra euskararen aldeko jai hau, eta hori nabari da Azpeitian. Badakigu, gainera, kultur talde, eragile edota lantoki askotan kideek beraien poltsikoetatik jarri dutela dirua, borondatez, eta benetan eskertzen dugu ahalegina. Hau da euskahaldun izateko bide bakarra. Eskerrak eman nahi dizkiogu kilometroak erosteko gurekin harremanetan jarri diren guztiei, baita beraien ekarpena egin duten dendariei eta tabernariei ere».

Harrera ikasleek lekukoa

Zarautzen Korriak 19 eta Xenofobia eta Arrazakeriaren Aurkako Nazioarteko Eguna uztartuko ditu Zarauzko Udalak, hala haren lekukoa euskara eta harrera ikastaroan parte hartu duten bi ikasleri uztea erabaki du: Silvia Crespo argentinarrak eta Kaxmirko Waseem Azeemek korrituko dute Zarauzko azken kilometroa, Getariarako mugara artekoa. Udalak haiek Zarautzi egindako ekarpena aitortu nahi die, igandean «erabat zarauztar» sentitzeko aukera emanez, Gari Berasaluze Euskara zinegotziak azaldu duenez. «Gustura» agertu dira Crespo eta Azeem.

AEKren lana aitortu eta Korrika «herri ekimen garrantzitsua» dela nabarmendu du Berasaluzek; festa egiteko eguna, baina baita konpromisoak hartzekoa ere. Datorren agintaldira begira euskalduntze ikastaroa doan emateko konpromisoa ere hartu du.

Korrika 19, Urola Kostako egitaraua:

AZKOITIA

Martxoak 22, igandea.

-11:00. Juan Bautista Mendizabalekin herriko kaleen izendegiari buruzko hitzaldia plazan hasita.

- 12:30. Triki-bertso poteoa. Patatak errioxar erara lehiaketa, gero bazkaria Ikurrinaren plazan.

- Bazkalostean, umeentzako jolasak.

- 19:30. Korrika iritsiko da Azkoitiara.

AZPEITIA

Martxoak 22, igandea.

-14:00. Korrika triki-bertso bazkaria. Sanagustin kulturgunean. Agin Laburu eta Nerea Elustondo bertsolariak eta Josune Arakistain eta Julene Otegi trikitilariak. Txartelak erosteko azken eguna gaur da, Sanagustinen daude saltzen: helduak 25 euro; langabe eta ikasleek 20 euro; eta, umeek 12 euro.

- 18:38. Korrika iritsiko da Azpeitira.

ERREZIL

Martxoak 22, igandea.

- Arratsaldean, txokolate jana.

- 20:32. Korrika iritsiko da.

- Ondoren, Korrika festa Letea jatetxean.

GETARIA

Martxoak 22, igandea.

- 12:00. Korrika poteoa herriko tabernetan.

- 13:45. Korrika bazkaria. Berdura plazan edo frontoian. Parrila bat eta txotxetik sagardoa. Bakoitzak bere jana eraman behar du.

15:45. Getaitrikoekin beroketak.

- 16:20. Korrika iritsiko da.

ORIO

Martxoak 21, larunbata.

- 14:00. Orioko euskaltzaleen bazkaria Satxota sagardotegian.

- 16:00, 20:00 eta 23:00. Herriko bertsolarien arteko txapelketa, Satxotan hasi eta herriko tabernetan bukatu.

- 22:00. Korrika gaua herriko tabernetan.

Martxoak 22, igandea.

-15:20. Korrika iritsiko da Orioko plazara.

ZARAUTZ

Martxoak 21, larunbata.

- 21:00. Korrika Festa Munoako karpan. Perlak, Zea Mays eta Fan&Go taldeen kontzertuak.

Martxoak 22, igandea.

- 12:30. Munoako karpan, hamaiketakoa, musika, trikitilariak, argazkiak, berotze lanak…

- 14:30. Trikitilariekin kalejiran Korrikara.

- 15:30. Korrika Orio-gainera.

- 17:00. Musika plazan, Arranopola elkartearen eskutik Muxikoak Alaken taldearekin.

ZESTOA

Martxoak 20, ostirala.

- 22:30. VI. Gazteen Bertso Saioa, Gaztetxean. Aitor Irastorza, Aitor Salegi, Amaia Iturriotz, Beñat Gaztelumendi, Alaia Martin eta Asier Azpiroz.

Martxoak 22, igandea.

- 17:40. Korrika iritsiko da Zestoara.

ZUMAIA

Martxoak 22, igandea.

- 16:55. Korrika iritsiko da Zumaiara.


Hartu ardura, ez izan matxisten konplize!

Bihar, 19:00etan, Santa Anatik hasita emakumeen kontrako indarkeriaren aurkako mobilizazioa egingo du Durangon. Batu manifestazioara!


Gaur, asteartea, hasiko dira judo ikastaroak


Jose Anjel Iribar: “Pazientzia behar da askotan, baina kosta egiten da zaleei hori eskatzea”

Jose Anjel Iribar zarauztarrari elkarrizketa egin dio Aizu! aldizkariak.

Jainkoa, gure txapelduna, erregaitza... Zelan egiten zaio aurre mitoa izateari?

Hitz potoloak dira horiek guztiak, kar-kar! Bilbon gaude, ezta? Egia esan, halakoek eguna alaitzen dizute. Hainbeste denbora joan ondoren, eskertzen dira.

Ia 40 urte erretiratu zinela, baina oraindik autografoak sinatzen dituzu.

Bai, zorionez! Jendeak gogoan nauka, baina Athleticen jarraitu dudalako. Lehenengo jokalari, gero entrenatzaile, orain ordezkaritza lanetan... Horrek asko laguntzen du. Hala ere, zorionez, ni bezalako jokalari mordoa eduki dugu Athleticen, oso onak, mitoak, zuk esan bezala. Baina nik, nolabait, klubean jarraitzearen abantaila daukat.

Ia bizitza osoa eskaini diozu Athletici. Engantxatuta zaude?

Pixka bat bai, kar-kar! Ondo dago hitz hori. Oporrak hartzen ditugunean ere, zerbait faltako balitzait bezala da. Nire bigarren etxea da hau, familia balitz bezala tratatzen dut hemengo taldea. Neurri batean, horixe garela uste dut: familia handi bat. Elkarren arteko harremana ere horrelakoxea da.

Etxeko jokalaria izan zara beti, baina orain hori ez da hain sarri ikusten...

Orain ere badaude, eta meritu izugarria dute. Futbola hainbeste globalizatu denez, normala da lehiakortasun handiagoa egotea, jokalariak batera eta bestera ibiltzea. Urte batetik bestera, taldeak asko aldatzen dira; diru asko sartu da, eta horrek zaildu egiten du jokalari batek bizitza osoa talde bakar batean ematea. Gure garaian, gauzak bestela kudeatzen ziren, baina orduan ere bazeuden tentazioak. Batzuok erabaki genuen Athleticen jokatu nahi genuela, eta hementxe gelditu ginen. Ez neu bakarrik, baita beste jokalari pilo bat ere.

Hemen duzue ikusgai elkarrizketa osorik.


Liburutegiko txartela berritu beharko dute erabiltzaileek

Liburutegia kultur etxera lekuz aldatuko du udalak otsailean, egindako aurreikuspenen arabera. Horregatik, erabiltzaileei txartel berria egiteko eskatu die udalak.

Liburutegian bertan orain arte erabilitako txartela aurkeztu behar da, NAN agiriagaz batera. Hainbat abantaila edukiko dituzte txartela berrituta. Izan ere, Euskal Liburutegi Sare Nazionalaren Internet bidezko zerbitzua erabili ahal izango dute horrela. Liburuen maileguak luzatu edota dokumentuen erreserbak egitea posible izango dute www.euskadi.net/katalogobateratua atarian sartuta.

Liburutegia kultur etxeko lehenengo solairuan egokituko dute, eta otsailaren erdialderako prest egotea aurreikusi dute udal arduradunek.


Albiste faltsuek emakumeenganako diskriminazioa areagotzen dute

Kataluniako Ikus-Entzunezko Kontseiluak 'fake news'-en inguruko lehen txostena argitaratu du

Genero albisteekin lotutako Interneteko albiste faltsuak aztertu ditu Kataluniako Ikus-entzunezko Kontseiluak, eta ondorioztatu du albiste faltsu horiek areagotu egiten dutela emakumeenganako diskriminazioa. «Izan ere, biral bihurtzearen ondorioz, biztanleriaren parte batentzat errelato sinesgarri bilakatzen dira», dio txostenak. Ikerketan albiste faltsuen eraikitze prozesuak, zabalpena eta sortzen duten diskurtsoa aztertu dituzte.

Kasuistikan aniztasuna dagoela ondorioztatu dute: lehenbizi, benetako gertakizunekin loturarik ez duen gezur baten sorkuntza dago; bigarren tokian, partzialki edo osoki benetakoa den zerbaiti esanahia aldatu izana antzeman dute; hirugarren tokian legoke web satirikoetako edukiak zabaltzea benetako albisteak balira bezala.

Aztertutako albiste faltsuen adibide bat honako hau da: zabaldu zen Islandiako Gobernuak 1.800 euro hilean emango zizkiela emakume islandiarrekin ezkondutako gizonezkoei. Asmatutako albiste hori gezurtatu egin behar izan zuen Islandiako Gobernuak. Albistearen hamasei bideo zabaldu ziren sarean, eta horietako batek 985.000 ikustaldi baino gehiago izan ditu.

Partzialki benetakoa denari esanahia aldatzearen adibidea litzateke, adibidez, Oxfordeko Unibertsitateak hamabost minutu gehiago emango dizkiela emakumeei azterketak amaitzeko; unibertsitateak azterketak amaitzeko denbora luzatu zuen, baina emakumezko zein gizonezko ikasle guztientzat.

Webgune satirikoen albisteen adibideen artean, 12minutos.com atariak argitaratu zuen Oviedo Unibertsitateak (Espainia) debekatu egingo duela kalean emakumeei begiratzea. Hainbat hedabidek albistea benetakoa balitz bezala zabaldu zuten Interneten.

Txostenaren arabera, aztertutako albiste faltsuek diskurtso zehatz bat sortzea ekarri dute. «Sortutako diskurtsoak emakumeak gizonekoen azpikotzat jotzen ditu, eta bestetik, egiten diren genero politikak auzitan jartzen dira». Roger Loppacher kontseiluko presidenteak esan duenez, generoko albiste faltsuen interakzioak —iruzkinak, bertxioak...— erakusten du berdintasunaren kontrako diskurtsoa erraz zabaltzen dela.

Emakumeen diskriminazioan eragina izan dezakeen beste gezur bat da indarkeria matxistako salaketen %80 faltsua dela. Inolako oinarririk ez duen datu hori biral bihurtu zen Interneten. Aldiz, Espainiako Fiskaltza Nagusiaren datuen arabera, indarkeria matxistako salaketa guztien soilik %0,01 da faltsua.

Etorkizunean kontseiluak albiste faltsuak aztertzen jarraituko du, beste alor batzuk ukituz: gizarte gaiak, osasuna eta politika. Era berean, kontseiluak unitate didaktiko bat sortu du, albiste faltsuak nola antzeman irakasteko. Unitate hori Kataluniako hainbat ikastetxetan hasi dira erabiltzen. www.educat.cat webgunean dago eskuragarri.


Espainiako Txapelketa konbentzionala irabazi du Ager Solabarrietak

Asteburuan Alacanten (Herrialde Katalanak) jokatu den Espainiako Tiro Olinpiko Txapelketa konbentzionala irabazi dute Ager Solabarrieta tiratzaile olinpiko ondarrutarrak eta Maite Badiola haren laguntzaileak, euskarri gabeko 60 tiro zutikako kategorian. Barikuan [urtarrilak 31] jokatu zen txapelketa, eta denetara, 555,1 puntu eskuratu dituzte ondarrutarrek.

Txapelketa irabazi badu ere, sentsazio gazi-gozoagaz bueltatu da etxera Solabarrieta. “Ez nintzen gustura geratu; nire ohiko mailaren azpitik ibili nintzen. Duela bi aste Donostian lehiatu zen Euskadiko Txapelketan askoz marka hobea lortu nuen: 564,1 puntu lortu nituen denetara. Entrenamenduetan ere oso ondo ibili naiz, baina Alacanteko tiraldian ez nuen nire onena eman. 555,1 punto lortu nituen, Euskadiko txapelketan baino 9 gutxiago, eta marka nahikoa ona baldin bada ere, gehiago egin ahal nuenaren sentsazioagaz bueltatu naiz”.

Solabarrietak azpimarratu duenez, asko kostatu zitzaion tiro bakoitza egitea. “Ohikoa baino denbora gehiago behar izan nuen proba amaitzeko. Ia denbora guztia agortu nuen. Normalean 20 minutu soberan edukitzen ditut, baina proba amaitzeko bost minutu falta zirenean, oraindik ere tiro batzuk egitea falta zitzaidan”.

Bikote ondarrutarrak, bestalde, bigarren aldiz parte hartu du Espainiako Txapelketa konbentzionalean. “Guretzako oso pozgarria da txapelketa konbentzionaletan parte hartu ahal izatea ere. Antolatzaileei eskerrak eman nahi dizkiegu integrazioaren alde egiten dute ahaleginagatik. Kirol egokituan aritzen garenok ere beste guztien besteko aukerak eduki nahi ditugu”.


18. Korrika Oarso Bidasoan. Lezoko argazkiak


Ur saneamendu sarean telekontrol sistema jartzeko laguntza emango du Aldundiak

Hitzarmena sinatu du Busturialdeko Ur Partzuergoagaz. Ibarra5 izeneko zundaketa zentroa finantzatuko du. 550.000 euroko inbertsioa egingo duBusturialdeko Ur Partzuergoagaz lotutako akordioari esker, Gernika-Lumoko Ibarran zundaketak egiteko finantzaketa emango du Bizkaiko Foru Aldundiak. Atzo onartu zuen Aldundiaren Gobernu Kontseiluak hitzarmena sinatzea, eta Ibarraa 5eko zundaketa gunea egiteko laguntza emango duen konpromisoa hartu du Ingurumen sailak. Hain zuzen, 550.00 euroko inbertsioa egingo du, hain zuzen, Urdaibaiko saneamendu sarearen teleneurketa eta telekontrol sistema bat ezartzeko. Horrela, Busturialdeko Ur Partzuergoaren Saneamendu Sarea osatzen duten instalazio automatizatuen komunikazio zerbitzuak abiaraziko dira, bai eta instalazio horien datuak kontrolatzeko eta eskuratzeko sistema ere.Gaur egun, agorraldian ur-hornidura bermatzeko, eskualdeko hornidura-sistemaren oinarri nagusia Gernikako Ibarreko errekako zundaketa da.Ongizatea eta garapenaAldundiak jakitera eman duenez, obra horiek finantzatuko ditu ingurumen arloan kalitate handiko lurraldea lortzeko. «Politika hori printzipio hauetan oinarrituko da: iraunkortasuna, prebentzioa, erantzukizun kolektiboa, elkartasuna, gaitasuna eta subsiddiariotasuna».Dioenez, herritarren ongizatea dute helburu, baita garapen sozioekonomikoa lortzea ere, «ingurumenaren iraunkortasuna kontuan haruta».


Beso zabalik hartu du herriak

Elkanoren lehorreratzea gogoratu dute Getarian; 496 urte dira munduari bira eman ziola

Lehorreratu dira Juan Sebastian Elkano eta beste hamazazpi itsasgizonak Getariara (Gipuzkoa): arropa hautsiak eta oinazea daramatzate gorputzean; ile luzeekin eta bizarrarekin estalitako nekea, berriz, aurpegian. Hodeiak eta haizea lagun, atzo arratsaldean iritsi zen portura Nao Victoria itsasontzia; duela 496 urteko lehorreratzea oroitu dute getariarrek.

Elizako kanpaiek, sirena hotsek eta suziriek eman dute itsasontziaren iritsieraren berri. Motel sartu da Nao Victoria portura, belak jasota. Ontzia lotu orduko jaitsi da Elkano, eta atzetik atera dira gainerako marinelak, banan-banan. Jaurlaritzako, udaleko eta aldundiko ordezkariek egin diete lehenengo harrera, baita musika bandaren doinuek ere. Txaloka eta oihuka erantzun dute ikusleek ere; herrira arteko balkoi eta txoko guztiak bete dituzte.

«Munduari bira emandako lehenengo gizona omenduko du herriak», azaldu dute bozgorailuetatik, eta nabari da hori kalean ere. Nekez pasa daiteke Kale Nagusitik, jendetza batu baita haren bi ertzetan: 1922tik lau urtean behin irudikatzen dute lehorreratzea, eta hura ikusteko amorratzen daude. Kale Nagusira sartu aurretik, ordea, San Salbatore elizarako bidea hartu dute eskifaiako kideek. Ohiko usadioari jarraituz, Antiguako Amari eskerrak eman dizkiote han.

Ikusminez itxaron du jendeak elizako irteera. Ez daude urruti Julia eta Nieves Santxo; Zarauztik (Gipuzkoa) etorri dira: «Lehenengo aldiz etorri gara aurten». Politena jatetxearen babesean daude Leire eta Josune Lazkano getariarrak ere. «Oso hunkigarria da lehorreratzea», esan du Leire Lazkanok. Kale Nagusiaren goiko aldera begiratu du orduan; kontinenteetako ordezkariak noiz ikusiko zain dago. Antzera daude pareko balkoiko neskak ere: kolore bereko blusak daramatzate soinean; lehorreratzeaz gain, herriko festak ere badira.

Aldaketaren bidean

Kalea goitik behera zeharkatu du karrozak, elizara bidean; Elkanoren bila doa. Atzetik joan dira kotinenteetako ordezkariak; Ozeaniakoa izan da lehenengoa, eta gogotsu animatu du publikoak, baita besteak ere. Ezaguna du ibilbide hori Josune Lazkanok: «Duela hogei urte inguru atera nintzen», gogoratu du. Udalak aukeratzen zituen orduan ordezkariak, Lazkanok azaldu duenez: «Jendea irrikan egoten zen ateratzeko». Orain, berriz, parte hartu nahi dutenek izena ematen dute, eta zozketa bidez erabakitzen dute nortzuk aterako diren.

«Jendea aztoratuta dago aurten mutilak ere atera direlako ordezkari; aztoratuta, zentzu onean», azaldu du Irune Belokik; boluntario modura ari da lanean getariarra. Lehenengoz hartu dute parte mutilek kontinenteetako ordezkarien rola antzeztuz; Ibai Urresti eta Eneko Miralles izan dira, eta Europako eta Amerikako ordezkari gisa zeharkatu dute kalea, elizaraino.

Mutilek ez ezik, neskek ere izan dituzte rol berriak aurtengo lehorreratzean; hain justu, lehenengoz aritu dira karrozaren gidari eta lantzadun. Zozketa bidez banatu dituzte pertsonaia horiek ere. Eskifaiako kideak antzeztu dituztenak, aldiz, ez; mutilak izan dira guztiak.

Eliza atarian elkartu dira itsasontzitik jaitsitako gizonak eta kontinenteetako ordezkariak; karroza gainean zeharkatu du Kale Nagusia Elkanok, kontinenteetako ordezkariak ondoan zituela. Hurbil izan dituzte eskifaiako kideak ere; itxura zaindua eta arropa koloretsuak dituzte orain. Atzetik jarraitu diete udal eta foru ordezkariek.

Txalo eta garrasi artean girotu du jendeak kale estu eta aldapatsuko ibilbidea. Elkanori eskainitako oroigarrian geldialdia egin ostean heldu dira Gudarien plazara; han jaso dute udalbatzaren harrera, karroza erdi-erdian zela, Elkanoren estatuaren ondoan. Gora Elkano abestu die abesbatzak, musika banda lagun.

Maitea dute Elkano getariarrek; munduari bira eman zion lehenengoa bera izan zen, eta ez dute ahazteko: 1519an abiatu zen getariarra, Magallanesek gidatutako bost ontziko espedizioan, Sanlucar de Barramedatik (Andaluzia, Espainia). Hiru urte geroago lehorreratu zen Sevillan (Andaluzia, Espainia); Nao Victoria ontzia soilik heldu zen, Elkano buru zuela.

Horixe gogoratu dute, beste behin; berezia da Elkano Getariarentzat, eta baita lehorreratzea ere getariarrentzat. Aurtengoa igaro berritan, lau urte barrukoa izango du zenbaitek buruan. Eta are bereziagoa izango da 2022koa; hain zuzen, bi urteurren aipagarri elkartuko dira: 500 urte beteko dira Nao Victoria lehorreratu zela; ehun urte, berriz, lehorreratzea antzezten hasi zirela.


Bizar aroa

Iñigo Aranbarrik Berria egunkarian idatzitako iritzi artikulua: 'Bizar aroa'.

Etxealdi, ilealdi. Lagunekin hizketan hasi eta, jardun arinari ere bide emate aldera, berez dator gaia: ea txima hauek mozten ditudan. Arrunt harrotua dabilela norberaren txara, alegia; baina dena da mentura kalera ateratzea susmagarri bihurtu den honetan. Ai, tximatzarrok! Eta bizarrok!, horretarako ongarritutako baratzea duenak, noski.

Ileak tema duela denborarekin, gauza jakina da. Arren artean, erresistentzia ikurtzat hartu izan da luzaroan bizarra. Ez dago garai bateko familia albumean begiratzea besterik. Gizonezko antifrankistak bizardunak ziren. Gaur egun, lagun galegoen artean ere —galegista amorratuak guztiak—, asko ditut bizardunak adin batetik gorako gizasemeen artean. A rapa das bestas-en behorrekin nola, ilea moztea amore ematea da, azpiratu zaituzten seinale. Etsaiari ilea moztea kontrarioa umiliatzeko era da. Horrexegatik uzten zituzten kaskamotz emakumeak erretaguardian.

Berria egunkarian argitaratutako iritzi artikulua. Irakurri osorik.


Indarkeria sexista salatzeko mobilizazioak egin dituzte Urretxu-Zumarragan

Indarkeria sexistaren kontrako nazioarteko eguna dela eta, biolentzia mota hori salatzeko mobilizazioak egin dituzte Urretxuko eta Zumarragako kaleetan, Eraldatzen elkarteak deitua. “Biolentzia matxistari Stop!” zioen kartela atera zuten, batukadaren doinuek lagunduta. Horrez gain, postua ere jarri zuten Areizaga-Kalebarren plazan.

Datozen egunetan ere ekitaldi gehiago izango dira, egun horren inguruan. Bihar, esaterako, UrolaGaraiko Mankomunitateak deituta, elkarretaratzeak egingo dituzte, Urretxu-Zumarragako Areizaga-Kalebarrenen eta Legazpiko Euskal Herria plazan, biak ere 19:00etan.

Eraldatzen elkartearen 10. urteurrena

Bestalde, Zumarraga eta Urretxuko emakumeak biltzen dituen Eraldatzen elkarteak 10 urte bete ditu aurten, eta hainbat ekitaldi egiten ari dira urtemuga hori ospatzeko. Horietako bat da egunotan zabaldu duten erakusketa. Elkartearen urte hauetako kartel eta argazki bilduma jarri dute ikusgai, Zelai Arizti kultur etxean.


'Musikatea', apirilaren 17ko kantak

Zeintzuk izan dira saio horretan entzundako abestiak? Sartu eta ikusi!

Hona hemen Fermin Etxegoienek aurkezten duen saioan entzun ahal izan genituen abestien zerrenda. Astelehenetik ostiralera, 21:00etatik 22:00etara, hitzordua duzu Fermin Etxegoienekin Euskadi Irratian. Entzun saio guztiak osorik "Musikatea"n!

Van Morrison, Michael Buble - ´Real real gone´

Built To Spill - ´Living zoo´

Bastien Lallemant - ´Un million d´années´

McEnroe - ´Caballos y palmeras´

Tenpora - ´Argia´

Moon King - ´Apocalypse´

Dorian - ´Los amigos que perdí ´

Gora Gora Kids - ´Etzait inporta´

The Weather Station - ´Shy women´

Kendrick Lamar - ´King Kunta´

Fauve - ´Les hautes lumieres´

Selektah Kolektiboa - ´UPN´


Oilagor txartela eskatzeko epea, hilaren 14ra arte

SEGURA // Segurako ehiztariek 2018-19 denboraldirako oilagor txartelak eskatzeko aukera izango dute udaletxean irailaren 14ra bitartean. Hiru eremu aukera daude: Partzuergokoa (dohainik), eremu orokorrekoa (dohainik) eta eremu berezikoa (5 euro). 2017 denboraldiko txartelak federaziora itzuli ez dituztenei ez diete 2018ko txartelik emango. Bestalde, hilaren 16an, Partzuergoko mendietako uso postuen enkantea egingo da udaletxean, 10:30ean.


Berbaro elkarteak Itzarri saria eskuratu du

Maider Uribe Berbaroko presidenteak, Maite Berriozabal kudeatzaileak eta Fernan Ruiz euskara teknikariak Koikili Lertxundiren eskutik jaso zuten saria.

Bilboko Alhondikako Bastida aretoan banatu zituzten eguenean “Itzarri Sariak 2013” . Egitasmoa azkarra, dibertigarria eta emozioz betetakoa izan zela azaldu dute antolatzaileek. Jabier Lertxundik, Itzarri Consultingeko aholkulari nagusiak, enpresaren marka eta irudi berria, produktu berritzaileak, krisiari aurre egiteko argitaratutako liburu berria … gogora ekarri zituen. Ondoren unerik barregarriena etorri zen, izan ere Anjel Alkain umoregileak, euskara eta kirolaren arteko errepresentazio dibertigarria egin zuen, publikoaren barre algarak sorraraziz.

Ekitaldiaren bigarren zatian sariak izan ziren protagonista. Koikili Lertxundi zuzendariaren eskutik, Jon Alberdi eskultoreak diseinatutako sariak banatu zituzten. Herri Torrontegik "Good Job" saria jaso zuen eta Cabelec Electronikak "Besteam" saria. Berbaro euskara elkarteak "Euskal Coaching" saria eskuratu zuen. Maider Uribe Berbaroko presidenteak, Maite Berriozabal kudeatzaileak eta Fernan Ruiz euskara teknikariak Koikili Lertxundiren eskutik jaso zuten saria.


Ordutegi aldaketak Garbigunean

Aste Santua dela eta, datorren zapatuan, martxoak 26, Garbigunea itxita egongo da, eta, aldiz, Azpeitiko Lapatxeko Garbigunea irekita egongo da egun horretan. Beraz, azken hori erabiltzeko aukera egongo da bere ohiko ordutegian, hau da, 10:00etatik 13:00era.

Horrez gain, Aste Santu ondoren udako ordutegia jarriko da martxan Azkoitiko Garbigunean. Arratsaldeko ordutegiari eragingo dio aldaketa horrek, eta, beraz, martxoaren 29tik aurrera, 17:00etatik 19:00etara egongo da irekita. Goizetako eta zapatuetako ordutegia bere horretan mantenduko da, eta, beraz, astelehenetik ostiralera 09:00etatik 13:00era zabalduko dute eta larunbatetan, berriz, 10:00etatik 13:00era.

Bide batez, Urola Erdiko Mankomunitateak herritarrei azaldu nahi die Garbiguneko ordutegia errespetatu egin behar dela, eta ordutegiz kanpo ezin dela ezer utzi atarian. Askotan agertu dira hondakinak kanpoan lurrean botata, eta jokabide desegoki horiek ez egiteko deia luzatu nahi diegu herritarrei.


Mikel Nieve, Froomen laguntzaile zintzoa

Sky taldeak Tourrean parte hartuko duten txirrindularien izenak jakinarazi ditu. Mikel Nieve euskal txirrindularia Froomen laguntzailea izango da.

Sky taldeak Tourrean parte hartuko duten txirrindularien izenak jakinarazi ditu. Mikel Nieve euskal txirrindularia Froomen laguntzailea izango da.

BIDEOA


AHE : HAUR HEZKUNTZA

BEDOÑABE ETA MUSAKOLAN ERE IHAUTERIAK OSPATZEN

Arrasate Herri Eskolako Haur Hezkuntzako bi eraikinetan ihauteriak ospatu dituzte Oso gustura aritu dira talde bakoitzak prestatutako dantzak ikusten.


Zubiaurren sare bat jarriko dute trenbidera harriak ez erortzeko

Zubiaurreko pasabidea irekita mantenduko dute. (Argazkia: Estitxu Zabala)

Udalak sare bat jarriko du Intxaurrondon, Zubiaurre pasabidearen 50. zenbakian, aurreikusi dituen obrak egin aurretik harriak trenbidera eror ez daitezen. Udalaren esanetan, gaur egun ez dago arriskurik pasabidetik pasatzen direnentzat, baina trenbidera harrixkak erortzea ekidin nahi dute neurri horrekin. Gainera, horrela ez dute pasabidea itxi beharko.

Pasabidea irekita mantentzearen arrazoi nagusia auzoan asko erabiltzen den bidea dela da -batez ere jende adinduaren aldetik-, eta dagoeneko konpondu zen, eta 39. zenbakian dagoen pasabidea urrun gelditzen zaie. Horregatik, udalak zubia inguratuko duen sare bat jartzeko lanak egiteko aurrekontua eskatu du, horrela harri txikiak erortzea ekidin eta zubia berriz ireki ahal izateko, azpiegitura honetan egin beharreko obrak hasi bitartean.


Nahikari Aske plataforma sortu dute Donostian


Demagun espainola naizela

Demagun espainola naizela. Munduko hiritarra eta hori guztia, badakizue. Baina espainola.

Ez naiz aberatsa, baina ongi bizi naiz, eta nire ingurukoak ere ongi bizi daitezen nahi dut. Horregatik, nire kezka nagusiak langabezia eta ustelkeria dira. Eta baita terrorismoa ere. Batez ere ekintza terroristek Europako hiri handietako jende arrunta jo mugan dutenetik.

2004ko martxoaren 11n ulertu nuen gure segurtasun indar gehienak terrorismo islamistari begira jarri behar zituela Espainiak. Areago, ETA mapatik desagertu zen unetik. Bai, espainola naiz, baina ez tontoa. Garai batean oso kezkaturik nengoen ETA erakunde terroristak egiten zituenekin. Baina badira urte batzuk deus ere egiten ez duela, ez? Erabat ahantzirik dut kontu hori, eta nahiz eta hedabideetan agertzen segitzen duen, ez diot kasurik egiten.

Facebooken irakurri dut Nafarroan 8 pertsona atxilotu dituztela Udal batek emandako baimenarekin egun argitan horma-irudi bat margotzeagatik. Muralean "tortura" hitza idatzi zuten eta horrek "Guardia Zibila iraintzen" duela leporatu diete.

Sare sozialetan dabiltzan xelebrekeria horietako bat iruditu zait albistea. Baina pentsatzen jarri naiz. Zenbat diru kostatu zitzaigun (zortzi eskutitz bidali beharrean) zortzi pertsona atxilotzeko polizia operazio handi hori egiteak?

Espainiak Nafarroan duen ordezkariaren izena bilatu dut Googlen: Carmen Alba. Eta Espainiako Poliziak Nafarroan duen buruarena: Daniel Rodriguez. Dimisioa eman beharko lukete, noski, espainol guztion dirua halako txatxukerietan xahutzeagatik.


Eskubaloi Eskola gaur aurkeztuko dute kiroldegian

Argazki ofiziala eta lagunarteko partidua, 12:00etan.

Hernaniko eskubaloiak egun haundia du gaur, hainbat urte geldirik egon ostean, berriz ere martxan izango baita. Gaur aurkeztuko dute taldea, kiroldegiko 2garren pistan, eguerdiko 12:00etan eta bertan izango dira taldeko jokalari, tekniko eta arduradunak. Egungo bigarren talde haundiena ere Hernanin izango da, Elgoibarko Sukia taldea, eta lagunarteko partidu jokatuko dute bi taldeek.


Brasilgo IronManeko podiumak munduko txapelketarako sailkapena segurtatu dio Gurutze Fradesi

Triatleta iurretarrak hirugarren amaitu du Brasilgo IronMana. Gainera, batutako puntuekin, Kona herrian —Hawaii— jokatuko den munduko txapelketan parte hartzeko txartela segurtatu du.

2014an bere kirol ibilbideak jarraitu beharreko norabidea berregituratu zuenean, IronMan probei adarretatik heltzeko oinarriak jarri zituen Fradesek. Orain, ibilbide-orri gogor horrek (bizikletan kilometroak eta kilometroak Tafallako belodromoan zein Mediterraneoan, garaieran —Sierra Nevada— egindako egonaldiak, eta, oro har, bere dohaiak hobetzera bideratutako entrenamendu-agenda exigentea) ekarritako fruituak jasotzen ari da. Brasilen lortutako podiumari (9.15.52) aurretik lortutako beste emaitza bikain batzuk gehitu behar zaizkio: Vichy IronManekogaraipena, Malaysiko IronManean eta Turkiako IronMan erdian lortutako bigarren postuak eta Mallorkako zortzigarren postua.

IronMan horietan urriaren 8an Hawaiiko Kona herrian jokatuko den munduko txapelketara sailkatu ahal izateko puntuak banatu dituzte. Fradesek uzta oparoa batu du eta Brasilen errematea falta zitzaion. Hori baino gehiago lortu du. 4.180 puntu zituen eta 2.890 gehiago batuta, 7.070 puntugaz Kona Pro Rankingeko zortzigarren tokian kokatu da. Azkar esaten da: IronManen mundu mailako sailkapeneko zortzigarren emakumea Durangaldean, Iurretan, bizi da. Lehenengo 35 sailkatuek parte hartuko dute munduko txapelketan.


Landetara irteera

larunbatean

Urretxa mikologia elkarteak antolatuta irteera izango da datorren larunbatean Landetara, batipat argazki lehiaketan parte hartu behar duen jendeak argazkiak atera ahal izateko. Irteera goizeko 07:00etan da Atsegindegitik eta gaur da izena emateko azken eguna, 20:00etatik 20:30era Urretxa elkartean, Kale Nagusiko 6garren zenbakian. Irteeran bakoitzak bere otordua eraman beharko du.


Helduen abesbatza bat eratu nahi du Musikaia Musika Eskolak

Helduen abesbatza sortzeko egitasmoa dauka esku artean Lekeitioko Musikaia Musika Eskolak. Azaldu dutenez, iazko udazkenean parte hartu zuten proiektu batetik sortu da interesa, eta taldea osatu eta urriaren erdian martxan asteko asmoa daukatela jakitera eman du Oihana Etxabe eskolako zuzendariak.Musika eskolari eskualdeko proiektu batean parte hartzeko eskaria iritsi zitzaion iaz, eta mezua herrira zabaldu eta gero, 40-50 lagun inguru elkartu ziren proiektuan abesbatza gisa parte hartzeko. «Baina proiektua bukatu zenean abesbatzagaz jarraitzeko gogoa zeukaten bertoko partaide askok», azaldu du Etxabek. Hori dela eta, ikasturte berriagaz batera, abesbatza horri forma eman eta gauzatzeko asmoa daukala adierazi du.BileraAbesbatzaren nondik norakoak erabakitzeko, entsegu egunak antolatzeko eta orokorrean abesbatzaren ibilbidea zehazteko bilera bat antolatu du musika eskolak. Bilera bihar egingo da, 20:00etan, Kultur Etxeko Azkue aretoan.Musika eskolako arduradunek herri osora zabaldu nahi izan du deialdia, iazko taldekideez gain ekimenean parte hartzeko gogoa izan dezaketen herritar guztiek aukera izateko. Guztiak ongietorriak izango direla azpimarratu du.


Argazkiak | Galdakaoko San Silbestrea 60 argazkitan

Ohikoa den bezala, abenduaren 31an Galdakaoko kaleetan San Silbestre lasterketa burutu da. Gabon zahar gauean urteari agur esateko, Espainian egiten diren San Silbestre lasterketen artean zaharrena da Galdakaokoa. 2018koa 49. edizioa izan da:


Jesusen Bihotzaren mendeurrena

1909 urtean eraiki zuten Villabonako Jesusen Bihotza eliza. Ehun urte geroago, mendeurrena ospatzeko lanean ari da parrokiako batzordea.

1909 urtean altxatu zuten Villabonako Jesusen Bihotza parrokia, Toribio Albea alkate zela. Jose Alejandro Mujika Tolosako herriko arkitektoak bideratu zituen lanak; Tolosako Berdura plaza, Zerkausia, Gorosabel edota Yurramendiko ospitalea egin zituen pertsona berberak. Orain ehun urteko azaroaren 26a egun handia izan zen villabonatar gehienentzat, ostiral hartan zabaldu baitzituen herritarrentzat lehenengoz ateak elizak eta meza nagusiaren aurretik, festa giroa nagusitu baitzen bezperatik hasita. Garai hartako El Pueblo Vasco egunkariak jakitera ematen duenez, “inaugurazio ospakizunetarako, ostegun arratsaldean herriko bandak, suziri artean kaleak zeharkatu zituen Tomas Arrillaga zuzendaria buru zuelarik”. Ostiral goizean, berriz, herritarren poza izugarria zela aipatzen du antzinako egunkariak, “etxe guztietako balkoi eta leihoak zintzilikarioz apainduta zeuden, itxura koloretsu eta alaia eskainiz. Herrian festa egun handia izan zen eta herritarrak goizeko lehen orduetatik kalera irten ziren jai egunetarako jantzi dotoreak soinean hartuta”. Aipatu egunkariak, gonbidatu bereziei oso harrera beroa egin zitzaiela ere esaten du, “goizeko 08:00etan Tolosatik iritsi zen Jose Cadena y Eleta gotzain txit prestua, Gasteizko katedraleko on Mateo Mujikarekin batera. Kanpai errepika eta suziriekin egin zitzaien ongi etorria”. Inaugurazioko meza nagusia Donostiako San Vicente elizako Jose Sotero Etxeberria apaizak eskaini zuen, besteren artean, Villabonako Gregorio Garmendiak eta Jose Jauregik lagunduta. Mezetan Donostiako Orfeoiak hartu zuen parte. (Ehun urte geroago, mendeurrenean parte hartuko dute azaroaren 28an eskainiko duten emanaldian).

Irekiera eguneko kontu bitxiak

Elizaren irekiera egun hartako aipamenen artean, hainbat kontu bitxi gordetzen dute garaiko egunkariek. XX. mende hasierako elizkizunetan hain ohikoa izango ez bazen ere, “Gotzain aulkian eserita egon zen Mateo Mugika magistralak euskara garbi eta goxoan hitz egin zuen elizkizunean eta bere hizkerak txundituta utzi zituen entzuleak”. Elizkizuna amaitutakoan, danborjoleei jarraiki, udaletxera gerturatu ziren Udal korporazioko kide eta gonbidatuak Tolosako Ageda ostatukoek zerbitzatu zuten otordu ederraz gozatzera. Udaletxeko bi gela egokitu ziren aipamena merezi duen banketerako: “Arkatxongo ostrak, sarrera hotzak, holandar zopa, sarrera beroak, oilagorrak, saltsa tartaraz bustitako lupiak, froi gras-a, Baionako kapoiak, fruta budina eta denetariko postreak”. Otorduaren garai berean jende asko erakarri zuen herriko pilotarien errebote partidak eta dantzari txikien emanaldia izan zen. Herriko bandak jarri zuen dantzarako doinua eta suzko zezenarekin eman zitzaion amaiera egun handiari. Kanpotar ugari etorri zen egun hartan Villabonara eta horren adierazgarri, Donostia nahiz Tolosatik gerturatu ziren jendez betetako trenak.

Organoa eta beste ezaugarriak

Elizako ezaugarrien artean, 1920 urteaz geroztik, Azpeitiko Eleizgarai konpainiak Gipuzkoan jarritako organorik handiena bertan dagoela aipatu behar da: estetika neogotikoa du, gotiko joerako apaingarri tipikoak dituelarik. Elizaren oinplanoak, berriz, gurutze latindar itxura du eta aldare nagusia estilo gotikoko erretaula xumeaz osatzen da. Beste hainbat eskulturen artean, gurutzearekin ordezkatu aurretik, hasieran aldarearen erdi-erdian zegoen eta gerora albo batean jarri zuten Jesusen Bihotzaren irudia aipa daiteke, elizako beste eskultura gehienekin batera, Uribesalgo eskultoreak egin zuena.

Lehen bataiatuak

Elizbarrutiko artxiboek erakusten dutenez, Jesusen Bihotza elizan bataiatu zuten lehen herritarra Crótida Felicia Anastasia Blenner Amengual izan zen 1909ko abenduaren 6an. Zerrendan jarraian ageri diren herritarrak (amasarren bat egon liteke tartean), Maria Concepcion Ortega Alday, Josefa Yarza Sarasola, Maria Gogorza Argote, Maria Jesus Fulgencia Romana Irazu Galarmendi edo Antonio Ezeiza Izagirre dira.

Pietateko Andre Mariaren ermita

Villabonako Jesusen Bihotza eliza eraiki aurretik, eliza nagusia Amasako Tourseko San Martin izan zen eta horren aurretik, Amasako Santa Krutz ermita. Hala ere, villabonatarrek Pietateko Andre Mariaren ermita zuten Berdura plazan, 1594 urtean eraikia. Antzinako eraikin hari buruzko oihartzunak entzun zituzten herritarrek Lumane bildumarako aipatu zutenez, “ermitara jende ugari gerturatzen zen meza entzutera eta txiki geratu zenez, jai egunetan, meza bat baino gehiago emateko eskatu zuten. Meza nagusietara Amasara igo behar izaten zuten villabonatarrek eta Villabonan apaizaren beharrean suertatzen zirenean, denbora luzea igaro behar izaten zuten, askotan, zain. Arrazoi horiek medio, ika-mikak sortu ziren”. Jesusen Bihotza parrokia eraiki zutenean bota zuten Berdura Plazako ermita.

Apaiz ugari

Eliza zabaldu zenetik, apaiz eta apaiz-laguntzaile asko igaro da Jesusen Bihotza elizatik. Hasierako taldea Jose Antonio Muñagorri, Jose Jauregi, Gregorio Garmendia, Jose Antonio Ateaga eta Ignazio Garciak osatu zuten. 30eko hamarkadan Leandro Valero etorri zen eta aurrerago, Mateo Arizmendirekin batera, Sebastian Insausti, Roman Iraola, Jose Baztarrika edo Jose Yanez. Ondoren etorri ziren Epifanio Garmendia edo Jesus Jauregi. Berriagoen artean, Daniel Eskisabel, Felix Alberdi edo Joxan Larrañaga aipa daitezke.

Bittor Gorria, egungo apaiza

Bittor Gorria Arozena berrobitarra da egungo apaiza. Urte eta bi hilabete darama Villabonan. Aurretik leku askoan ibilitakoa da; bai inguruan, Beasainen edo Zaldibian, baita kanpoan ere, Ekuadorren hamar urtez eta aurretik Alemanian bost urtez. Beasaindik Villabonara etorri bitarteko tartean Jerusalem-en izan zen bederatzi hilabetez. Elizaren mendeurrenaren gaiak Villabonan hasi berritan harrapatu badu ere, gogoz ari da ekimenak bideratzen, “parrokiko batzordeari eskerrak emango nizkioke lehenik eta behin, izugarrizko lana egiten ari baita mendeurreneko ekintzak antolatzen. Duela ehun urte herriak egin zuena, ehun urte hauetan egin duena eta aurrera begira egin beharko lukeena aztertu beharko litzateke orain. Gainerakoan, arriskua baitago mendeurreneko ekitaldien oroimen onarekin geratu arren, aurrera ez begiratzeko. Nolabait jakin egin beharko dugu esanahia azpimarratzen eta jendeari pentsatzera ematen”. Azaroaren 22ko meza nagusiaren bezperan, katekesiko mezetan, haurrei historia nola gauzatzen den erakusten saiatuko dira, “haurrak kontura daitezela zer esan nahi duen eliza bat egiteak; eraikinak baino gehiago, komunitatea edo elkartea sortzeak”.

Mendeurreneko ekitaldiak

Oinargi dantza taldea, Eresargi abesbatza, Sofia Quilez bakarlari eta Myriam Ulanga pianista, Loatzo musika eskola eta Oinkari dantza taldeak parte hartuko duten emanaldi herrikoia. Azaroak 20, ostirala. Gurea zineman. 19:30.

Argazki erakusketa. Azaroak 21, 28 eta 29. Gureako erakusgelan. 12:00-13:30.

Meza nagusia, on Juan Maria Uriartek eskainia. Azaroak 22, igandea. Jesusen Bihotza elizan, 11:30.

Donostiako Orfeoiaren emanaldia. Azaroak 28, larunbata. Jesusen Bihotza elizan. 20:00.


Berlin, alokairuak izoztu dituen lehen hiriburua

Hiri honetan gutxi batzuk baino ez dira beren etxearen jabe, gehienek etxea alokatuta baitute. .

Igande honetatik aurrera, eta datozen bost urteetarako, Berlingo 1,5 milioi etxebizitzen alokairuak izoztuta geratu dira. Eztabaida handia sortu duen neurria prezioen kontrola berreskuratzeko helburuarekin hartu dute. Izan ere, alokairuen garestitzeak berlindar asko hiritik kanpora bota ditu.

Alemanian modu honetako neurria hartzen duen lehen hiria da Berlin. Askok txalotu egin dute erabakia, eta beste batzuek kritikatu.

Hiri honetan gutxi batzuk baino ez dira beren etxearen jabe, gehienek etxea alokatuta baitute.

Berlingo Harresia 1989an erori zenean, Berlinek alokairu oso merkeak zituen, ekialde komunista ekonomikoki lurra jota baitzegoen. Horrek artista asko eta bizitza bohemioaren maitaleak erakarri zituen. Baina azken urteetan alokairuen prezioak asko garestitu dira 3,7 milioi biztanle dituen hiri honetan. Horrek hiri-gunetik biztanle asko kanpora bota ditu. Neukoelln eta Kreuzberg moduko auzo langileetan ere turismoaren gorakadak alokairuaren garestitzea ekarri du, eta biztanle arrunt askok ezin dute alokairua ordaindu.

Berlinek etxebizitza eskasia ere badu, eta horrek prezioen gorakada bultzatu du.

Alokairuen izozketa 2014a baino lehenago eraikitako etxebizitzetan ezarri da. Ahots kritikoek diotenez, izozketa honen erruz, jabe askok ez dute berriztapena behar duten etxeetan inbertituko.

Neurria auzitegietara eraman dute. Bien bitartean, adituek errentariei aholku hau eman diete: aurreztutako dirua gordetzeko, gerora auzitegiak izozketa baliogabetzen badute behar izango baitute.

Neurria Berlin hiri-estatuko ezkerreko gobernu koalizioak hartu du. Eta gogor kritikatu du Angela Merkel kantzilerraren CDU alderdi kontserbadoreak. Alderdi hori oposizioan dago hiriburu honetan.


Unicefen aldeko karate-ikastaroa egingo dute zapatuan, Faduran

Unicef erakundearen aldeko karate ikastaroa egingo dute zapatu honetan, hilak 14, Algortako Fadurako Hobekuntza Teknikorako Zentroan. Saioa Luis María Sanzek gidatuko du; 1992an, munduko txapeldun titulua irabazi zuen Sanzek, Granadan.

Ikastaroa hiru txandatan egingo dute: 10:00etatik 11:30era, parte hartu ahal izango dute 14 urte edo gutxiago duten neska-mutilek; ostera, beste saioa biak helduentzat izango dira, 12:00etatik 13:30era eta 16:30etik 18:00etara. Ekimena Euskal Karate Federazioak antolatu du.

Ikastaroa jaso aurretik, inskripzioa egin beharra dago. Horretarako, nahikoa izango da kontu bi egitea: alde batetik, izen-abizenak bidaltzea fvk.ekf@karateeuskadi.com helbide elektronikora; azken eguna bihar izango da, barikuan; beste aldetik, Unifeci dohaintza txiki bat egiteko Laboral Kutxako kontu-korronte bat eman du Federazioak: ES06 3035 0019 99 0190049423. Dohaintza hori umeen kasuan gutxienez 5 eurokoa izatea eskatu du EKFk. Nagusiek ekarpen bikoitza egitea gomendatu dute. Bankuko ziurtagiria ikastaroa hasi baino lehen erakustea beharrezkoa izango da.


Inguruko hegaztiak elikatzeko proiektua martxan da

2016-2017ko neguan ere inguruko hegaztiak elikatzeko janlekuak ipiniko dituzte Urdaibain. Hartara, Biosfera Erreserban bizi diren heztiek neguan ere zer jan izan dezaten bermatu gura dute proiektuaren bultzatzaileek. Era berean, txoriak ezagutzeko aukera ere ematen du proiektuak.

Inguruko hegaztiak Urdaibai Bird Center-ek Bizkaiko Foru Aldundiaren laguntzarekin eta Euskadiko Nekazaritza eta Elikagai Ekologikoaren Kontseiluaren (ENEEK) kolaborazioarekin bultzatutako eta koordinatutako proiektu bat da. Urdaibain bizi diren hegaztiek janari nahikoa izaten dute udaberri eta uda aldean eta, beraz, ez dute beste elikagairik behar, intsektuak eta fruituak erraz aurkitzen dituztelako.

Negua heltzearekin batera, baina, janariaren eskuragarritasuna murriztuz doa tenperaturaren jaitsieraren ondorioz, eta hegaztiok Urdaibai Bird Centerrek jarritako janlekuetara hurbiltzen dira, beharrezkoak dituzten karbohidrato eta gantz ekarpenen bila.

Beraz, neguan betetzen dute beraz janlekuek funtziorik garrantzitsuena, espezie desberdinetako hegaztiak hurbiltzen baitira janlekuetara janariak erakarrita. Horrela, espezie desberdinetako hegaztiak etxe inguruan ikusteko aukera aparta izaten dute Urdaibaiko bizilagunek.

EKOLOGIKOA. Horrez gain, Urdaibai Bird Centerren eta ENEEKen artean sinatutako akordioari eutsiko diote aurten ere. Horren arabera, Inguruko Hegaztiak proiektuan erabiliko den janari guztiak, jatorri ekologikoa izango du, hala nola, ekilore haziek, artatxikiak zein kakahueteek, eta ahal den neurrian gure inguruan ekoitzitakoak izango dira, Ekilore eta artatxikia kasu, Arabako lautadetan ekoiztuak direnak eta ENEEK-k ziurtatuak daudenak.

FAMILIEI ZUZENDUTA. Proiektua parte hartu nahi duen familia eta partikular guztiei zabalik dagoela jakinarazi du Urdaibai Bird Centerrek. Proiektuari buruzko Blog-ean bertan, parte hartzaileek euren inguruko hegaztiei buruzko argazki, informazio eta bideoak erakutsi eta partekatu ahal izango dituzte: (http://ingurukohegaztiak.blogspot.com.es/).

Parte hartzeko negu osoan zehar eman ahalko da izena, eta proiektua amaitzerakoan parte hartzaile bakoitzari bildutako datu guztiekin egindako txosten bat helaraziko zaio, lursaileko edo lorategiko janlekuak bisitatu dituzten hegazti espezie guztien urtaroko eboluzioa ezagutu dezaten.


Zorri biztuak

Lehen, amarekin lotan gelditzen zen zaintzaile bat zeukaten, eta hari mila euro ordaintzen zioten. Ama hil zenetik hona, ordea, zaintzailea bere etxera joaten da lotara, eta seirehun bat euro ematen dizkie hilabete azkenean etxea jaso eta osaba zaharra zaintzearen truke. Ez dakit bi kopuruetako zein den iraingarriagoa. Egun osoko lana, bere gau eta guzti, mila euro baino gehiago da. Zortzi orduko lanaren truke seiehuen euro kaka zaharra dira. Baina hauek horrela egiten dute, eta, gainera, kontatu egiten dute; normala hori balitz bezala. Eta larritzekoa iruditu zait elkarrizketa horren harira etorri den iritzi zaparrada. Etxea garbitzeko hartutako pertsonari orduko 15 euro ordaintzea dirua oparitzea omen da. Nik ez daukat etxea garbitzeko inor kontratatuta, baina asegururik gabe eta gure baserrietaraino etorrita, ez zait diru asko iruditzen hamabost euro. Han hasi dira ea niri inork ordaintzen didan hainbeste diru, beste etxe batzuetan gutxiago ordaintzen dutela... soldata duinik ordaintzeko gai ez bazarete, garbitu zeuek zeuen etxea, eta kito. Edo zeuen lanpostuetan egin borroka ondo ez bazaudete, baina miseria banatzeak ez du ezertarako balio zeuok aberats sentitzeko ez bada. Tentsio batean afaldu dugu. Kapitalismoak asko ugaldu du zorri biztuen espeziea.


Rocka nagusi Jalgin

Utikan taldearen errautsetatik sortutako U.K. Bill rock taldeak kontzertu paregabea eskaini zuen ostiralean Jalgin. Rafa, Unai eta Iker musikarien kontzertuak hasieran jende ugari bildu ez bazuen ere, emankizuna aurrera joan ahala publiko zabala lortu zuen. Herrian egiten duten lehenengo kontzertu honetan hasi berri duten proiektuaren lehenengo urratsak eskaini zituzten. Bertaratutakoak gustura dantzatu eta entzun zituzten proiektu berri honen abestiak.


Etsipena eta zuhurtzia goi-bileraren 'gutxienezko' akordioaren aurrean

Kritiken artean, justizia klimatikoarekin erlazionatutako guztia alde batera utzi izana eta emisioen inguruan adostutako murrizketa urriak daude.

Organizazio eta erakunde ekologistek itxaropenak Durbanen 2011n egingo den goi-bileran jarri dituzte, Cancuneko "gutxienezko" akordioek sortutako etsipena eta kezkaren ondorioz.

Cancuneko Goi-bileran izan diren 190 herrialdeek Kiotoko Protokoloaren iraunaldiaren bigarren etapa atzeratzea eta murrizketen "asmoa" handitzea erabaki dute, Boliviaren erreparoekin.

Carlos Bravo Espainiako Greenpecek aldaketa klimatikoaren inguruan duen arduradunaren ustez, goi-bilerak "gutxienezko arrakasta" izan du, Copenhagekoaren porrotarekin alderatuta, batez ere, eta negoziazio prozesuak bertan behera ez geratzea lortu dutela azpimarratu du.

Ecologistas en Accionek, berriz, justizia klimatikoaren zerikusia zuten gaiak alde batera utzi izana salatu du. Boliviak gai horiek bultzatzeko ahalegina egin du Goi-bilera osoan baian azkenean Hagako Auzitegira joko duela iragarri du.

Bestalde, Nnimo Bassey Amigos de la Tierra erakundeko presidentearen ustez, Cancuneko akordioa "aurpegian zaplaztekoa" da aldaketa klimatikoak eragin gehien izan duen lurraldeentzat, izan ere, Klimarako Munduko Funtsan ez dituzte kontuan izan herrialde aberatsek emisioetan egin behar dituzten murrizketak.


Esku hartze militarrarekin mehatxatu du Trumpek Venezuela

"Venezuelarako aukera ugari ditugu, baita aukera militarra ere, beharrezkoa bada", esan du Ameriketako Estatu Batuetako presidenteak.

Ipar Korearekiko tentsioa haztearekin nahikoa ez, eta Venezuelan esku hartze militarra egiteko aukeraz jardun du Donald Trump AEBetako presidenteak. Rex Tillerson Estatu idazkaria, Herbert Raymond Segurtasun Nazionalerako aholkularia eta Nikki Haley Nazio Batuen Erakundean AEBetako ordezkaria dena alboan zituela, Trumpek ez du baztertu Venezuelan indarrez jardutea: "Tropak ditugu mundu osoan zehar, baita oso leku urrunetan ere. Venezuela ez dago oso urrun, eta jendea sufritzen eta hiltzen ari da".

Venezuela "arazo oso arriskutsu batean" dagoela uste du Trumpek. Gobernu aldaketarekin, AEBek gogortu egin dute Venezuelarekiko jarrera, eta presioek gora egin dute uztailaren 30eko hauteskundeak gerturatu ahala. AEBek ez dute aitortzen Biltzar Konstituziogilerako hauteskundeen emaitza, eta "diktadore" esan zion Trumpek Nicolas Maduro Venezuelako presidenteari duela egun batzuk. Gainera, bozen ondoren, Washingtonek hainbat zigor ezarri dizkie Venezuelako funtzionario ugariri; besteak beste, Adan Chavezi, Hugo Chavez presidentea zenaren anaiari.

Madurori ere ezarri diote zigorra AEBek. Zigor horien ondorioak dira, besteak beste, AEBetan izan ditzakeen aktiboak izoztea eta Madurori herrialde horretan sartzea debekatzea.

Tillerson ere mintzatu da Venezuelaz. Esan duenez, "aukera politiko guztiak aztertzen" ari dira Venezuelan "baldintza aldaketa bat sortzeko". Hala ere, Trumpen adierazpenen ostean, Pentagonoak azaldu du ez duela ezein agindurik jaso Venezuelaren inguruan.


Hitz Bitan

Gari Berasaluzek «Gara» egunkarian idatzitakoa: «Hedabideek diotenez (...) laster batean benetan garatuko du Eusko Jaurlaritzak kulturaren arloko plan estrategikoa izango omen dena. Eta ez dakigu pozez edota ironiaz, baina irribarre egin beharko dugu. Batetik, pozez, berri ona delako behingoz euskal kulturaren ondarea, sorkuntza eta industria plan estrategiko batean biltzea (...) Ironiaz, marmarrean jarduteko modukoa iruditzen zaigulako plan horren eragile nagusia den Kultura Sailaren aurrekontuaren ehuneko handiena oraindik EITBrentzako izatea».

Fernando Tarancón editoreak «Deia»n esandakoa: «Frantzian komikiak kultura kontsideratzen dira. Komikigileak nobela idazleak adina prestigio du».

Joxean Muñoz gidoigileak «Berria»n egindako adierazpenak: «Euskal Telebistak euskal zinemaren bultzatzaile izan beharko luke, baina ez du horretarako kemenik».

Beñat Achiary kantariak «Gara» egunkarian esandakoa: «Daukagun estatutuarekin artistak zailtasun handiak ditu aurrera egiteko».


Vicente eta Martinez herriko mus txapelketako irabaleak

Antzuolako Mus Txapelketako irabazlek Serafin Vicente eta Anselmo Martinez bikotea dira. Hala, herrialdeko txapelketarako sailkatu dira. Hala ere, sailkapen bera eskuratu dute bikote hauek: Kepa Etxaniz eta Jon Madariaga; Xabi Garcia eta Andoitz Aranguren eta Agurtzane Loidi eta Nekane Berasategi. Guztira, 31 bikotek hartu du parte Antzuolako Mus Txapelketan.

Sailkapena

1. Serafin Vicente eta Anselmo Martinez. (Herrialdekorako sailkatuta)

2. Kepa Etxaniz eta Jon Madariaga. (Herrialdekorako sailkatuta)

3. Xabi Garcia eta Andoitz Aranguren (Herrialdekorako sailkatuta)

4. Agurtzane Loidi eta Nekane Berasategi (Herrialdekorako sailkatuta)

5. Felix Agirre eta Luis Mari Zabalo

6. Xabi Altzelai eta Aitor Gabilondo.


Euskadi Irratiaren 30. urtemugan, bi kontzertu eta bi sari banaketa

Azaroaren 23an, 30 urte beteko dituen irratiak ekimen ugari prestatu ditu datozen asteetarako. Lehendabizikoa ostiral honetan, Euskadiko Orkestra Sinfonikoaren kontzertua Kursaal Jauregian.

Azaroa ospakizun hilabetea izango da Euskadi Irratiarentzat. Hilaren 23an irratia sortu zeneko 30. urtemuga beteko da eta hainbat ekitaldi prestatu dituzte, tartean, bi kontzertu eta bi sari banaketa.

Datorren ostiralean, azaroak 2, Euskadiko Orkestra Sinfonikoaren kontzertua izango da Donostiako Kursaal Jauregian, arratsaldeko 20:00etan. Emanaldia zuzenean izango da entzungai Euskadi Irratian eta EITB Musika irratian.

Kontzertua Michal Nesterowicz-ek zuzenduko du eta orkestrarekin batera, Asier Polo biolontzelo jotzaileak hartuko du parte. Eskainiko dituzten obren artean, Gorka Erkoreka euskal konpositorearen 'Ekaitza' dugu, estreinakoz joko dena.

Azaroaren 11n Imanol Cover lehiaketako finalisten kontzertua egingo da Donostiako Lugaritz kultur etxeko Imanol Larzabal aretoan. Euskadi Irratiak Imanol Oroituz taldearekin batera antolatutako ekimenak abeslari handia omentzea du helburu.

Bi sari banatuko dira: entzuleena, eitb.com bozkatuena izan den abestiari, eta epaimahaiarena. Finala Euskadi Irratiak eta ETBk grabatuko dute, aurrerago emititzeko.

Azkenik, azaroaren 23an, Euskadi Irratiaren 30. urteurreneko sariak banatuko dira Donostiako San Telmo Museoan, arratsaldeko 19:00etan. Entzule leialenari Gertu saria emango zaio, 30 urteotako irratsaio nabarmenenari Irratia saria eta iragarkiak betidanik jarri dituenari Fideltasun saria. Dora Salazarren grabatu bana jasoko dute.

2012, ospakizun urtea

Euskadi Irratiak 30 urte ekimenaren barruan, beste hainbat ekitaldi burutu dira aurten. Maiatzean gastronomia topaketa egin zen Andoainen, Kilometroak 2012rekin bat eginez: 'Faktoria'ko Sukaldari Dema, Igor Zalakain eta Pili Manterola protagonista dituena, zuzenean ikusteko aukera izan zuten herriko plazara hurbildu zirenek.

Ekainean, Irratilagunak egitasmoa antolatu zuten San Telmo Museoan. Euskadi Irratian askotan solaskide izan diren Ramon Etxezarreta eta Pernando Barrena aurrez aurre izan ziren, gaurkotasun handiko gaiei buruz eta irratian izandako esperientziaz hizketan.

Irailean, 30. urteurrena ospatzeko Kukuxumuxuren eskutik plazaratutako kamiseten aurkezpena egin zen San Telmo Museoan. Bertan, Euskadi Irratiaren bidelagun izan diren hainbat kirolarik hartu zuten parte: Leire Olabarria, Mikel Odriozola, Inaxio Perurena, Mikel Orbañanos, Josune Bereziartu, Rikar Otegi, Ander Vilariño, Oinatz Bengoetxea, Lucia Ybarra eta Estefania Correa.

Bestalde, Euskadi Irratiaren 30. urteurrenaren karietara, euskarazko irratigintzaren historiaren errepasoa egin da Irratigintza Euskaraz izeneko tartean. Koldo Ordozgoiti kazetariak 61 kapituluetan kontatutako euskal irratiaren historia eskura dago eitb.com-en, urteurreneko webgune berezian.

Halaber, TOP30, Euskadi Irratiaren historian gehien irratiratu diren abestien zerrenda osatu dute, eta, programazioan, urrian eta azaroan, urteurreneko gaiak ari dira jorratzen 'Faktoria' eta 'Mezularia' saioetan.


‘Plaieroak’ plazara

Amaitu den denboraldiaren balorazio positiboa egin dute plaieroetako antolatzaileek. Harrera “oso ona” izan dute berriki martxan jarritako egitasmoek: Plaiero-potea, logo lehiaketa, Play-eruak txapelketa, Maria Jauregi izendapena eta abar. Beti izaten da zer hobetu ordea, eta horien artean, nabarmendu dute senior gizonezkoen materiala zaharkituta dagoela eta epaileen kudeaketan badela zer hobetu. Dena den, azken puntu horretan ere aurrerapausoak eman direla azaldu dute. Jakitera eman dute txapelketaren inguruko kritikak edo iradokizunak jasotzeko prest jarraitzen dutela antolatzaileek. Horiek antolakuntza@playeruak.eus helbide elektronikora bidali behar dira.

‘Plaieroak’ aldizkaria

Denboraldia nahi bezala amaitu ez bada ere, bukaera borobila eman nahi izan diote antolatzaileek, ‘Plaieroak’ aldizkaria plazaratuta. Askotariko edukiz osatu dute lehen alea: txapelketen izendapenen atzean daudenen biografiak, emakumezkoen txapelketaren sortzaileei elkarrizketa, antolatzaile ohiei elkarrizketa, Play-eruak… Jokalari guztiei banatu diete aldizkaria, beraz, haiengana jota erosi ahal izango da, bi euroren truke. Horrez gain, Urkia dendan eta HITZAren egoitzan ere izango da erosteko aukera.

Aurrera begira

Jokalari-poltsari bultzada ematea izango da datozen hilabeteetan izango duten zeregin garrantzitsuenetakoa. Iaz “emaitza bikaina” eman zuen egitasmoak, poltsan izena emandako jokalariekin talde bat osatu baitzuten. Jakinarazi dute gaurtik aurrera jokalarien poltsan izena eman daitekeela. Helburua garbia da: “Nahi duen orok plaieroetan jokatzeko aukera izatea. Hori horrela, jokatu nahi duen inor badago talderik topatzen ez duena, edo lagun talde bat biltzea lortuta ere taldea osatzeko nahikoak ez bazarete, idatzi jokalaripoltsa@playeruak.eus helbidera eta gure esku dagoen guztia egingo dugu”, adierazi dute.

Bestalde, aurten martxan jarritako guztiari datorren denboraldian ere eustea dute xede plaieroetako antolatzaileek. “Horixe da bai herriari, bai txapelketari eta bai jokalariei zor dieguna”. Forma eman nahi dieten hainbat ideia berri ere badituztela azaldu dute, baina, lan hori guztia egin ahal izateko, boluntario berrien beharra dauka taldeak. Sare sozialen bidez zereginen zerrenda zehatza zabalduko dute, eta horietakoren batean herritarren batek lagundu nahiko balu, antolatzaileekin harremanetan nola jarri ere azalduko dute. “Esperientzia bikaina izan da aurtengoa, beraz, ea datorren denboraldirako lantalde indarberritua lortzen dugun!”

Amaitzeko, eskerrak eman dizkiete igaro den denboraldi berezian bidelagun izan dituzten guztiei: Zarautz Kirol Elkartea, babesleak, Plaiero-poteko tabernariak, kazetariak eta, nola ez, txapelketan parte hartu duten talde, jokalari eta zaletuak.


Iritzia: Urte berri berri

Jon Barberena

Hamabigarren mahats pikorra irentsi, eta urte berriak urte zaharra irentsi du. Sukaldeko dekorazioaren parte zen egutegia zakarrontzira bota, eta irudi berri batek eta zenbaki beltz eta gorri andanak estaliko dute pareta. Hainbertze bizipen utzi dizkigun urtea zokoratu, eta urte berrian iltzatuko ditugu begiak eta nahiak. Ez da helburu berririk faltako 2017an. Arimak pisurik ez duenez, haragiaren gramoetan eta kiloetan paratuko dugu arreta. Arimak ez du lekurik gurean. Elizak hustu eta gimnasioak bete zaizkigu azken urte hauetan; gorputza egurtuz eta gurtuz. Gerri-bueltan soberan dagoen haragiak konfesiorako aproposak ez diren bekatuek baino buruhauste gehiago sorrarazten digute. Gimnasioetako tramankuluak objektu sakratu ditugu, korrika egiteko zintaren soinu errepikakorra mantra belarriendako eta fedea argaltzeko botika miragarrietan edo ahoskatzeko hain zailak diren jarduera berrietan harrapatuko dugu. Stretching eta crossfit bezalako hitzak ez dira faltako erosi berria dugun agenda ñabarrean. Agenda betez eta potolotuz; gorputza hustuz eta argalduz.

Urte berriarekin batera, mingainak jatekoan ez dauden bertze zapore batzuk milikatu nahi ditu. Turroiaren gozotasunaz edo gintonic-aren garraztasunaz aspertu eta hizkuntza berrietan aurkitu nahi du plazera. Urtarrilak aniztasunera garamatza. Bidaiatu gabe, mugak hautsi eta hizkuntza berriak korapilatuko ditugu mingainean gure curriculumaren hobe beharrez. Comment allez-vous? I’m fine, thanks.

Hilabete hotz honetan, erronkak ez dira faltako euskaldunon artean. Norbere muga helmuga bihurtuz. Gero eta gehiago dira buruko argia paratuta arratsez entrenatzen dabiltzanak mendian ehun kilometrotik goiti egiteko, eta Quebrantahuesos proba bortz orduz egiteko asfalto beltzean bizi direnak.

Helburuak eta helmuga urrunak. Urtero paratuagatik, maiz bide erdian galtzen direnak. Ahoa promesez bete arren, gerora betetzeko ahulegiak gara nonbait. Jainkotutako gorputz eredu perfektua lortzeko kirola egitea edo curriculumaren hobekuntza, maiz, bete gabeko helburu bihurtzen zaizkigu. Gizarteak zoriontsu izateko paratu dizkigun langak dira horiek. Gizarteak errezetatutako eginbeharrak ditxosozko zoriona eskuratzeko. Erdietsi beharreko helburu indibidualak, bakar-bakarrik zapaldu beharreko helmugak. Gizaki sozialondako bakarkako kirol neketsu bihurtu da bizitza.

Horren narzisistak izan gabe, urte berriari taldean eskuratu beharreko desioren bat eska diezaiokegu. Gutitan aditzen ditut konpromiso sozialak dauzkaten nahiak jendearen solasetan. Adibidez, mintzalagun izan gaitezke gure herri edo auzoan; kooperante edo misiolari hegazkinik hartu gabe inguru hurbilean; edo euskaraz mintzo den egunkari bakarra, BERRIA, eros eta lagun dezakegu.

PD: Helmuga sozialak norbanakoaren helmugak direla idatzi dudalarik, mutiko gazte bat billabesatik jaitsi da, sakelakoa piztu, aurikularrak belarrietan paratu eta inguruko errealitateari eta estimuluei bizkarra eman die.

Urte berri on.


Sanpedrotarra Arraun Elkartea bazkide laguntzaile bila hasi da

Bazkide kanpaina aurrera ateratzeko batzordean bildu diren ordezkariak.

Arraun taldeek gero eta zailagoa dute babesleak topatzea. Handia da arraun kluben aurrekontua, eta gero eta gutxiago dira laguntzeko prest agertzen diren markak.

Ecomareren urteetako babesa galduta, Sanpedrotarra Arraun Elkarteak bazkide laguntzaileak lortzeko kanpaina abiatu berri du. Atzo aurkeztu zuten kanpaina, arraun elkartearen egoitzan. Kanpaina aurrera ateratzeko eratu duten batzordekideek azaldu zutenez, “urteko aurrekontuari aurre egiteko eta kirol proiektuari jarraipena emateko helburuz” abiatu dute kanpaina. Zehaztu zutenez “Kalparra KAE ligan mantentzea eta Libia TKE ligako borrokan jarraitu ahal izatea” dira kirol proiektuaren ardatzak.

Handirik ezean, txiki asko

Kanpaina San Pedroko zale guztiei zuzenduta dago. Zaleek 50 euro ordaindu beharko dituzte bazkide laguntzaile izateko, eta taberna, elkarte enpresa edota bestelako establezimenduek borondatezko kuota bat izango dute, beti ere gutxienekoa 50 euroan ezarrita.

Bazkideen izenak biltzeko bi-orrikoak banatu ditu arraun elkarteak, San Pedron bertan eta sanpedrotar zaleak bildu ohi dituzte hainbat establezimendutan. Orriak bete eta kuotarekin batera arraun elkartean bertan utzi daitezke, edota babesle den beste edozein saltokian.

Bazkide laguntzaileek elkarteko proiektuan aktiboki parte hartzeko aukera izango dute, eta horrez gain, elkarteko produktuak erosterakoa merkealdiak eta laguntzaileen artean egingo dituzten zozketetan parte hartzeko aukera.


Helburua: Pekineko hiru dominak gainditzea

Euskal kirolariek zilarrezko domina bat eta brontzezko bi lortu zituzten Pekineko Olinpiar Jokoetan.

Urrea ametsa da edozein kirolari olinpikorentzat, bizi osoko lanari saria. Azken Olinpiar Jokoetan, euskal kirolarien artean, batek ere ez zuen hainbesteko arrakasta lortu, baina Euskal Herrira hiru domina ekarri zituzten: zilarrezko bat eta brontzezko bi.

Belan, Iker Martinez eta Xabier Fernandez urretik oso hurbil ibili ziren. Epaileen erabaki polemiko batek lehenengo postutik aldendu zituen. Azken estropadan, euskaldunak oso ondo aritu ziren uretan, baina daniarrek irabazi zuten. Horiek, baina, ontzia apurtuta zeukaten eta kroaziarrena erabili zuten. Hura debekatuta dagoen arren, epaileek ez zuten emaitza baliogabetu eta euskaldunak zilarrarekin konfirmatu ziren.

Pistako txirrindularitzan, Leire Olaberriak brontzezko domina irabazi zuen, jazarpen proban. Azken momentuan, gipuzkoarrak hortzak estutu eta hiru puntu lortu zituen. Horiei esker, laugarrenarekin berdindu zuen. Olaberriak sprint gehiago irabazi zuenez, ustekabeko saria eraman zuen etxera.

Espainiako eskubaloi selekzioak, Ion Belaustegui eta Iker Romero euskaldunekin, finalerdiak galdu zituen, Islandiaren aurka. Hirugarren postua erabakitzeko partidan, aldiz, selekzioa indarberritu zen, Kroazia faboritoa gailenduta eta brontzezko domina irabazita.

Aurten, hamazazpi kirolari baieztatu dituzte Olinpiar Jokoetara joateko. Uztailaren 27tik aurrera, orain dela lau urte egindakoa hobetzean jarriko dituzte indar guztiak.


Ordiziako azokara bisitan

Duela bost mende baino gehiagotik, azokari eta bertako produktuen salmentari lotutako herria izan da Ordizia. Merezi du Erdi Aroko hiribildu honen herrigunea eta bertan dauden eraikin historikoak ezagutzeak. Asteazkenez joanez gero, azoka bisitatu daiteke, eta baita haren osagarri den D’Elikatuz zentroa ere. Plana borobiltzeko, azokako osagaiekin egindako menu bereziak dastatu daitezke herriko hainbat jatetxetan.

Ordiziako azokaren historia aspalditik dator, XI. eta XII. mendeetan ere egiten baitzen feria bat San Bartolome inguruan. Baina egun ezagutzen dugunaren jatorria ezagutzeko, 1.512. urtera jo behar da. Izan ere, herria erabat kiskali zuen sute baten ondoren, Joana I.a Gaztelako Erreginak «urtean zehar, asteazkenero, merkatu librea, zergarik gabea, egiteko errege baimena» eman zion Ordiziari. Plaza Nagusian eta haren inguruetan egin da geroztik, bostehun urtez baino gehiagoz. Plazak egun duen estalkia eta hura eusten zuten zutabeak, 1925. urtean jarritakoak dira. Ordiziako azoka erreferente da, ez Goierri inguruan bakarrik, baita Euskal Herri osoan ere, hango prezioak beste azoka batzuetarako ere kontuan izaten baitituzte.

Bisita eta bazkaria

Ordiziako D’Elikatuz zentroak –turismo bulegoa ere bada– elikaduraren inguruko erakusketa iraunkorraz gain, azokaren inguruko bisita gidatuak eskaintzen ditu. Bisita zentroan bertan hasten da, gastronomia eta nutrizioaren inguruko azalpenekin. Asteazkenez joanez gero, azokara bisita ere egiten dute.

Eta bisita bukatzeko, zer hoberik bazkari eder bat egitea baino. Zentroan bertan lotuz gero, herriko hainbat jatetxetan baratzeko produktuekin prestatutako menu bereziak jateko aukera eskaintzen dute.

D’Elikatuz Zentroa

· Helbidea. Santa Maria, 24. Ordizia.

· Ordutegia. 10:00-13:00 eta 16:00-19:00. Asteburuetan, 11:00-14:00 eta 16:00-19:00.

· Erreserbak. Telefonoa: 943 88 22 90 / E-posta: turismo@ordizia.eus.

· Bisita gidatuak. Udako asteazkenetan, 10:00etan. D’Elikatuz zentroa eta Ordiziako hiribildua eta azoka ezagutzeko bisitak.


Baztandar bat hilik agertu zen Mexikon

Elbeteko Fermin Zugarramurdi Irisarri hilik agertu zen hilabete bat bahitua egon ondoren, Mexikon. Familiak negoziazioak akitutzat eman zituenean, bere bila joandakoan bere gorpua hilik harrapatu zuen. Orain kasua ikertzaileen esku dago.

Ferminek 72 urte zituen, ezkondua zegoen eta lau seme-alabaren aita zen. Elbeteko antzinako zentral elektrikoaren eraikinean sortua zen, baina duela 50 bat urte Mexikora joan zen okindegiaren sektorean lan egiteko eta han bizi zen familiarekin.


Debagoieneko Trikiti eguna Antzuolan ospatuko da

Antzuolan egingo da aurtengo Debagoieneko trikiti eguna. Maiatzaren 5ean, zapatuan, ospatuko dute trikiti zaleek festa. Egun osoko jaia izango da eta ekintza ugaritan parte hartzeko aukera izango da:

Egitaraua:

10:00etan, ongi-etorria egingo zaie bailarako trikitilari taldeei. Ondoren hamaiketakoaz gozatuko dute eskolako patioan. 11:00etan Josune Arakistain eta Itsaso Elizagoien trikitilari ezagun eta arrakastatsuen eskutik hitzaldia egingo da Torresoroa aretoan. 12:00etan, berriz, trikiti eta pandero doinuek jantziko dituzte herriko kaleak. 13:00etan Zurrategi plazan saio berezia egingo dute. 14:30ean, bazkaria eskolako patioan. 18:00etan, berriz, gazte taldeek emanaldia egingo dute Herriko Plazan. Amaitzeko, 20:00etan, Bide Batez taldearekin erromeria, Zurrategin.


Uemako Eneritz Albisu urteko lehen Bixi Bixi saioan

SEGURA // Gaurko Bixi Bixi saioa (12:05) urteko lehenengoa izango da. Uemako Eneritz Albisu izango da bertan; Segurako eskolako jolastokian euskararen erabilera neurtu dute eta emaitzen berri emango du. Iñaki Murua Jijaua lagunarteko hizkera batuaz ariko da eta Ariane Usabarrenak urtarrilaren 28an Euskaltzaleen Topaguneak antolatuko duen Topaldiaz hitz egingo du.


Astelehenean hasiko dira kirol ikastaroak

Astelehenean hasiko dira kiroldegian kirol ikastaroak ematen. Hain zuzen ere, astelehena izango da denboraldi honetarako izena emateko azkeneko eguna. Goienasport enpresak emango ditu astelehenetik egubakoitzera, goizez eta arratsaldez.

Ikastaroen eskaintzari dagokionez, aurreko ikasturtekoaren parekoa izango da bera. Hain zuzen ere, honako aukerak izango dituzte eskoriatzarrek: mantentze gimnasia, tonifikazioa, hirugarren adineko gimnasia, batuca, pilates, multifitness, aero-funk, spining eta beste. Horrez gain, Atzegikoei zuzendutako ikastaroak ere emango dituzte.

Ikastaroak goizez eta arratsaldez hartzeko aukera izango da astelehenetik egubakoitzera, baina arratsaldetan egongo da aukera gehien. Goizeko ordutegia 09:00etatik 12:00etara bitartekoa da; eta arratsaldekoa, berriz, 17:00etatik 21:00etara artekoa. Hala ere, ez dago egun bakarra kirol bakoitzerako. Hortaz, bakoitzak egun aproposena aukeratu dezake.

Hiru hilabeterako izena eman

Izenematea hilaren 3an zabaldu zuten eta astelehenean, hilaren 15ean, bukatuko da. Goienasportek eta Udalak erabaki dute ikasturte honetarako izena ematerakoan gutxienez hiru hilabeterako eskolak aurretik ordaintzea. Hain zuzen ere, horiek dira erabiltzaileei jarri dizkieten baldintza bakarrak.

Bestalde, aukera dago baita ere ikasturte osorako izena emateko. Hala egiten dutenek %5eko deskontua izango dute matrikula egiterakoan.

Inprimakiak kiroldegian

Interesatuek kiroldegira jo beharko dute eta han dauden inprimakiak hartu. Norberaren datuak bete ostean, Kutxara joan beharko dira dagokien diru sarrera egitera. Orduan, inprimakia eta diru sarreraren froga agiria kiroldegira eraman beharko dituzte.

Goienasport enpresa ez da berria Eskoriatzan, ezta gainontzeko herrietan ere: dagoeneko, Aretxabaletan, Arrasaten, Elgetan eta Aramaion ere dihardu kirol zerbitzuak ematen.